Région_Bretagne - Ar Rannvro a sikour merc’hed ha paotred Breizh da gavout labour !\nKarget eo Rannvro Breizh eus ar stummañ micherel a-hed ar vuhez, rak-se e vez kinniget hag arc’hantet ganti un toullad hentadoù stummañ da aesaat d’an dud kavout pe adkavout labour. Graet eo ar c’hinnig nevez diouzh ezhommoù pep hini, kavet e vez e pep lec’h e Breizh ha daou seurt stummadurioù a ya d’ober anezhañ : PRÉPA ha QUALIF.\nGant ar stummadurioù PRÉPA e c’hall ar stajidi ober anaoudegezh gant ar micherioù, sevel ur raktres micherel pe akuizitañ barregezhioù diazez evit kavout labour. Tri hentad a vez kinniget : PRÉPA Avenir, PRÉPA Projet ha PRÉPA Clés. War-lerc’h o hentad e PRÉPA e c’hall ar stajidi lakaat o anv en ur stummadur (gant ur skoazell war-zu ar barrekaat graet diouzh ezhommoù pep hini) pe kavout ul labour diouzhtu.\nGant ar stummadurioù QUALIF e c’haller en em varrekaat pe deskiñ ur vicher, dreist-holl er filierennoù ma vezer o klask tud e Breizh. Aze ivez e kinniger tri hentad : QUALIF Emploi, QUALIF Sanitaire & Social ha QUALIF VAE.\nOuzhpenn ar pezh a vez kemeret e karg evit ar stummadur e kinnig ar Rannvro ur skoazell arc’hant, d’an holl stajidi da c’hallout kas o hentad da benn diouzh ar gwellañ. Roet e vez ar skoazell-se diouzh ar c’horvoder. Graet eo evit gallout paeañ ar frejoù liammet ouzh ar stummadur, gant ur sammad digemm evit ar pezh a sell ouzh mont-dont, lojañ ha debriñ.\nGouzout hiroc’h war an hentadoù dre skeudennoù\nGwelet an aozadurioù stummañ e Breizh\nGeorgette Bréard o kejañ gant stajidi en Oriant\nSinet e oa bet an Emglev rannvro evit postañ er barregezhioù d’an 8 a viz Ebrel gant Prezidant ar Rannvro, Loïg Chesnais-Girard, ha Ministrez al labour, Muriel Pénicaud, ha krog eur da lakaat anezhañ da dalvezout. Da-geñver an emglev-se emañ Georgette Bréard, Besprezidantez ar C’huzul-rannvro karget eus ar stummañ, oc’h ober tro Breizh evit kejañ gant ar stajidi hag an aozadurioù stummañ a ra war-dro PRÉPA abaoe miz Genver.\nYaou 25 a viz Ebrel : emgav gant ar stajidi e PRÉPA Projet en Oriant (Agora)\nMeurzh 30 a viz Ebrel : emgav gant ar stajidi e PRÉPA Clés FLE (galleg yezh estren) e Roazhon (CLPS)\nMeurzh 7 a viz Mae : emgav gant ar stajidi e PRÉPA Avenir e Sant-Brieg (CLPS)\nMeurzh 7 a viz Mae : emgav gant ar stajidi e PRÉPA Avenir (16-25 bloaz) e Brest (Initiatives Formation)\nSinadur an Emglev rannvro evit postañ er barregezhioù\nAr stummadur dibaouez\nLec’hienn : En em stummañ e Breizh\nPublié le Thursday, April 25, 2019


Glas evel daoulagad c'hlas na oant ket ma re - Wikipedia\nGlas evel daoulagad c'hlas na oant ket ma re\nGlas evel daoulagad c'hlas na oant ket ma re zo titl un danevell hir (kant div bajennad) gant Pêr Denez bet embannet gant Al Liamm e dibenn 1979.\nEn ur gêr bennak e Breizh, nepell diouzh ar mor, emañ ar c'houblad Madeg o telc'her ur stal-apotikerezh bet prenet gante digant un apotiker kozh aet war e leve, hag int-i en tu all d'o hanter-kant vloaz pe dost. Evite da vezañ chomet divugale ez int liammet an eil ouzh egile c'hoazh gant ar pezh a denn kentoc'h d'un deneridigezh don eget da garantez diroll o yaouankiz. War-lerc'h ugent bloavezh a vuhez voutin digoumoul n'int ket debret mui gant diaoul ar c'hig. Pep hini anezhe en deus kavet, diouzh e du, un tremen-amzer da blediñ gantañ : plijout a ra d'ar wreg liorzhañ ha, dreist-holl, ober war-dro he gwez-roz ; emañ ar gwaz o paouez prenañ ur vag da vont da verdeiñ bewech ma c'hell. A-greiz-holl ez eo torret an eürusted-mañ d'ur Sul noz pa zeu daou archer da gemenn d'ar wreg eo bet kavet diwerniet bag he gwaz er c'hostez, den ebet e-barzh.\nSetu m'emañ an danevell o kregiñ da vat, dezrevellet an holl zarvoudoù anezhi gant gwreg an den aet da Anaon. Goude bezañ diskoachet div velionenn c'hlas sec'h e-touez paperioù kozh he gwaz e kav roudoù splann ur vaouez all, Kristina Moenner hec'h anv. Na pegen mennet ha kriz e tiskouezo bezañ ar wreg tromplet da gas he dial divoas betek penn...!\nTroet e oa bet an danevell e saozneg gant Ian J. Press - Blue Like Blue Eyes which Were Not My Own an titl saoz anezhi - hag embannet e oa bet e 1993 gant Mouladurioù Hor Yezh.\nAdtapet diwar « https://br.wikipedia.org/w/index.php?title=Glas_evel_daoulagad_c%27hlas_na_oant_ket_ma_re&oldid=1809873 »\nKemmoù diwezhañ degaset d'ar bajenn-mañ d'an 2 Du 2018, da 22:22.


Pajenn:Marigo - Buez ar Saent.djvu/226 - Wikimammenn\nPajenn:Marigo - Buez ar Saent.djvu/226\nAr pempet-var-nuguent a viz Meurs.\nANNONCIATION AR VERC’HES\nMyster an Incarnation pehini a voe accomplisset er moumet ma en devoe an Æl e zisoleriet hac annoncet d’ar Verc’hes Sacr, ha me devoe roet he c’honsantamant, a dle beza consideret evel ar princip eus hon oll Mysteriou, ac foundamant eus hon Religion, ar c’henta sourcen eus hon eürusdet, hac ar Myster dre excellanç,eus a vadelez ha carantez Doue en hon andret.\nAr moumet merquet a bep eternite evit reconciliation an dud gant Doue o veza digouezet, Doue a gassas an Æl Gabriel d’ar Guær a Nazaret da gaout ar Verc’hes Vari en amser ma edo en Oræsoun en he zi, evit disclêria dezi penaus en devoa-hi choaset evit douguen ar Frouez eus ar guir Vuez, evit beza Mam da Redemptor ar bed. An Æl, leun a respet evit an hini a gonsidere dijà evel e Rouanes, a lavaras dezi : Me ho salud leun a chraç, an Autrou Doue so gueneoc’h ; c’hui a so benniguet dreist an oll Graguez. Mari, cavet hoc’h eus graç dirac Doue ; heb bleça ho purete virginal, e concevot ur Mab : e lacaat a reot er bed, hac en hanvot Jesus ; bras e vezo e peb fæçoun ; ha dre ar Burzudou bras a raï, e vezo aznaeezet evit Mab d’an Oll-galloudec.\nEndra ma parlante an Æl, ar Verc’hes Vari dre ur sclerigen surnatural a gomprenas ar Myster bras-mâ, ha leun a humilite, e lavaras : Cetu amâ Servicheres an Autrou-Doue ; pa en deus priget teul e zaoulagat varnon, peguen indin bennâc ez oun, ra vezo græt e volontez santel, ra vezo græt hervez ho comsou.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/226&oldid=134330 »


Ur gêr enni skolioù ha skolioù-meur |\n22 mai, 2019, 22:57\nUr gêr enni skolioù ha skolioù-meur\nLiseoù Pondi, get o daouzek rann teknikourion uhel (RTU), a ya d’ober ul lodenn ag ar pol deskadurezh uhel.\nEr pol-mañ ez eus ivez un ensavadur skol-veur a deknologiezh (ESAD) stag ouzh skol-veur Kreisteiz Breizh (SKB) hag un ensavadur stummiñ àr ar prederioù klañvdiour (ESPK).\nAdal ar BTU (breou teknikour uhel) betek an aotreegezh vicherel, en ur dremen dre an DSD (diplom skol-veur a deknologiezh), tost mil studiour a vez stummet en hentadoù al labour-douar, an trede gennad hag an deknologiezh.\nEn ESAD Pondi ez eus ur skourr ag un arnodva ag an Oriant, arnodva ar studioù termek àr an energiezh hag an endro (AST2E), anezhañ un aozadur arbennikaet àr an tretiñ lastez ha dourioù skarzh.\nA-hend-arall e pled, get kevelerion arall ag an enklaskerezh, an deskadurezh, ar stummadurezh hag ar greanterezh, ouzh ur greizenn deknologiezh.\nPRODIABIO – anv ar greizenn eo – zo e bal, peurgetket, monet a-du get an neveziñ hag an treuzkas teknologiezhioù d’an EBE-GBE.\nEmañ Pondi e-barzh Valorial, pol kevezusted gounezvouederezh Breizh, a bled ouzh ar mezhur yac’hus ha boued an amzer da zonet.


Republik islamek Iran (diwar an arieg « nobl », ايران e perseg) zo ur republik islamek eus Azia ar Mervent ; Teheran (pe Tehran) eo ar gêr-benn, ar perseg eo ar yezh ofisiel hag ar rial eo moneiz ar vro ; an deiziadur pers eo an deiziadur ofisiel. Gronnet eo Iran gant Afghanistan, Turkmenistan, mor Kaspia, Azerbaidjan, Armenia, Turkia, Irak, pleg-mor Persia ha mor Oman (meurvor Indez). E-sell e vefe Iran d'emezelañ ouzh ar KSAKR (Kevredigezh Su-Azia evit ar C’hevelerezh Rannvedel).\n'''جمهوری اسلامی ايران'\nJomhūrī-ye Eslāmī-ye Īrān''\nRepublik Islamek Iran\nGer-stur : Esteqlāl, āzādī, jomhūrī-ye eslāmī 1 (Farsieg)\n"Dizalc'hidigezh, Frankiz, Republik Islamek"\nKan broadel: Sorūd-e Mellī-e Īrān ²\n(ha kêr vrasañ) Teheran\nGouarnamant Republik Islamek\n- Penn-blenier Ayatollah Ali Khamenei (آیت‌الله سید علی حسینی خامنه‌ای)\n- Prezidant Ebrahim Raisi (ابراهیم رئیسی)\n- Hollad 1,648,195 km² (18vet)\n- Dour (%) 0.7\n- istimadur 2007 71,208,000³ ()\n- niveradeg 2007 71,208,000³\n- Stankter 42/km² (109vet)\n- Hollad $852 miliard\n- Keidenn $12,300\n0.759 (kreiz) (94vet)\nrial Iranian (ريال) (IRR)\n2.2 Levezon diavaez ha galloudoù diabarzh\n2.3 War-zu ar Stad vodern\n2.4 Ar republik islamek\n4.1 Ar galloud erounit\n4.1.1 An Heñcher meur\n4.1.2 Ar prezidant\n4.2 Ar galloud lezenniñ\n4.2.1 Ar Parlamant (Majles)\n4.3 Ar galloud barnerezhel\n4.3.1 Bodadeg ar vailhed\n4.3.2 Kuzul ar Warded\n4.3.3 Kuzul ar skiant\n4.4 Galloudoù lec’hel\n4.4.1 Kuzulioù ar c’hêrioù hag ar c’hêriadennoù\n10.1 Liammoù diabarzh\n10.2 Liammoù diavaez\nE-pad ren an Achemenided (550-330 kent JK) e rae Iraniz Parsa (Persia) eus o ziriadoù diwar anv rouantelezh Kurach Veur a oa d’ar meuriad pers, hag a adkaver c’hoazh hiziv an deiz dindan ar stumm Fars pe Pars evel anv ur proviñs. Padal e veze graet Aryanam eus ar stad a-bezh neuze. Da vare Part (248 kent JK - 224 goude JK) e oa bet kemmet Aryanam da Aryan, evit emdreiñ da Iranshar ha da Iran da vare ar Sasanided.\nAr C’hresianed a rae gant Aryana ha Persis evit ober anv eus ar rannvro a anavezer hiziv an deiz evel ar plateiz iranat. Tremenet eo an termen d’al latin evit dont da vezañ Persia. Implijet kalz e chom an anv-se e broioù ar C’hornôg, ha degas a ra un tamm kemmesk gant ar proviñs Fars.\nEn XXvet kantved e savas tabut etre ar gefredourien evit gouzout petra a zlefe bezañ anv reizh ar vro. D’an 21 a viz Meurzh 1935, deiz Norouz anezhi, ez embannas Reza Shah Pahlavi un dekred a c’houlenne digant ar re o deveze darempredoù gant ar vro implijout an anv Iran en o lizheroù ofisiel hiviziken.\nE 1979, da-heul dispac’h Iran, e voe krouet Republik Islamek Iran, met an termenoù Persia hag Iran a vez implijet stank c’hoazh.\nSellet ouzh ar pennad Istor Iran ha Persia.\nGwelet ivez : Roll renerien Iran\nUnan eus sevenadurioù koshañ ar bed zo bet diwanet en Iran. Abaoe oadvezh ar maen ez eus bet tud o chom er rannvro-se eus ar bed : kavet ez eus bet ostilhoù ken kozh hag 800 000 vloaz. Deuet e oa an neolitik er vro etre ar VIIvet hag ar VIvet milved, asambles gant un armerzh produiñ-madoù. Tamm ha tamm e voe savet kêrioù ha sevenadurioù kemplesoc'h betek ma voe savet ur sistem skritur evit an elamiteg, war batrom sistem ar sumereg.\nTro dro d'an III milved e voe savet an Impalaeriezh Elamat eus ar vro, tro-dro da Susa. Kevezañ a reas ouzh impalaeriezh Akkad ha c'houde Babilon hag Asiria. E-kerzh an IIl milved e teuas pobloù eus kreiz Azia a gomze rannyezhoù kar d'an indezeuropeg. Lod eus ar pobloù-se, ar Veded a dorras galloud an Asirianed hag e voe savet tamm ha tamm impalaeriezh an Ac'haemenided. Brezeliñ a reas an Impalaeriezh-se evit bezañ mestr eus ar Reter-Nesañ, o tistrujañ Babilon hag o klask aloubiñ Henc'hres. Distrujet e voe an Impalaeriezh gant Alesant Veur a leuskas plas d'ur renad savet gant unan eus e jeneraled, renad ar Seleukided. Pa voe deuet gwan ar Seleukided e voe renet ar rannvro gant ar renad Part a stourmas pell a-enep ar Romaned a-raok bezañ erlec'hiet gant ar Sasanined a voe ar re gentañ oc'h ober Eranshahr pe Iranshahr (ايرانشهر) eus o douaroù. Stourm a reas e-pad pell a-enep an Impalaeriezh Roman betek aloubiñ Jeruzalem e 613.\nLevezon diavaez ha galloudoù diabarzhAozañ\nE penn-kentañ ar VIIvet kantved e voe trec'het ar Romaned hag ar Sassanined gant an armeoù muzulman hag aloubet Iran. Tamm ha tamm e troas tud ar vro war-zu an Islam, da gentañ tud ar c'hêrioù ha da c'houde al beizanted. Tro d'an IXvet kantved e voe ar muiañ-niver gant ar vuzulmaniz, hervez kont. Treiñ a reas darn anezho ouzh ar Chiitiezh avat, dreist-holl e proviñs ar C'horasan. Dre ma wanae galloud ar galifed abasid e voe savet rouantelezhioù bihan pe brasoc'h en Iran a geveze ouzh Badgad a-fet sevenadur, o kas war-raok ur sevenadur bersek e-liamm ouzh ar sevenadur henbersek ha krennbersek eus a-raok aloubadeg an Arabed.\nMeuriadoù turkek a voe ivez oc'h ober o zoull pe o reuz er vro betek aloubadeg Gengis Khan e 1219, aloubadeg a zo bet drastus evit ar vro, betek cheñch he aozadur. Dindan beli ar Vongoled e chomas Iran betek 1335 pa savas rouantelezhioù lec'hel adarre. Diwar ar rouantelezhioù-se e savas impalaeriezh Tamerlan er XIVvet kantved, o krouiñ ur renad a badas betek ar XVIvet kantved. Renad ar Safavided, a-orin azeri, a gemer ar galloud neuze hag a dro an Iraniz ouzh ar Chiitiezh da vat. Ren Abbas Iañ (1587-1629) a voe ur mare aour evit Iran, ur mare a beoc'h dre ma savas feurioù-emglev evit chom hep brezeliñ hag mare pinvidik gant ar c'hoñverz ma reas gant ar galloudoù european. Diaezamantoù a savas tamm ha tamm avat gant an urzhioù relijiel a bellaas muioc'h-mui diouzh ar Stad. Goude mare Abbas Iañ e krogas mare an diskar evit ar renad safavid. Komañs a reas meuriadoù diavaez (Afghaned) ha diabarzh d'en em gannañ evit seizhañ ar galloud.\nWar-zu ar Stad vodernAozañ\nE 1795 e voe kemeret ar galloud gant Agha Mohammad Shah Quajar. Dindan renad e lignez e voe stabilaet ar vro adarre, met dindan gourdrouz Impalaeriezh Rusia hag hini ar Rouantelezh-Unanet, a glaske kontrolliñ koñverzh Iran ha lakaat o fri en he aferioù diabarzh. Gant Nasseredin Shah hag e vinistr Amir Kabir e voe klasket modernaat ar vro, met kreskiñ a reas ivez fulor ar bobl betek dispac'h bonreizhel 1906. Kreskiñ a reas ivez levezon Breizh-Veur a-feur ma voe kavet eoul-maen er vro.\nKemeret e voe ar galloud goude ar Brezel Bed Kentañ gant Reza Khan, un ofiser a renk izel, a yeas da Reza Shah Pahlavi. O klask modernaat muioc'h c'hoazh a vro e freuzas gwirioù ispisial an dud estren bet roet da vare ar renad a-raok ha goulenn a reas e vije paouezet da implij ar ger Persia gant ar gumuniezh etrevroadel : lakaat a reas an dud d'ober gant Iran kentoc'h. Klask a reas modernaat ar gevredigezh ivez, difenn d'ar maouezed dougen ar ouel ha rediañ ar wazed d'en em wiskañ e giz ar c'hornôg. Dre ma tostaas re ouzh Alamagn a-raok an Eil Brezel Bed e voe rediet da leuskel e garg gant e vab Muhammad Reza Pahlavi hag ar Breizhveuriz ha kaset e voe d'an harlu. Tamm ha tamm e kouezhas ar vro dindan levezon ar Stadoù-Unanet a sikouras ar shah da lakaat ur galloud unveli e plas, diaezet war arc'hant an eoul-maen, o leuskel darnoù bras eus ar gevredigezh a-gostez avat.\nAr republik islamekAozañ\nDispac'h a voe 1979 gant mizioù a vanifestadegoù a lakaas ar shah da dec'het kuit. Lies-kenañ e oa luskadoù an dispac'h, met kreñv-tre e voe Rouhollah Khomeini, un ayatolah bet harluet en Europa, enni. Strolladoù-stourm an doueoniezh, anvet Gwarded an Dispac'h, a lakas ar vro en urzh da gentañ, ha buan e seizjont ar galloud lec'hel en Iran a-raok en em lakaat e penn ar jeu er vro a-bezh. Diazezet e voe ar Republik islamek e fin 1979 gant Khomeini evel heñcher-meur. Enkadennoù meur a savas etre ar vro hag ar Stadoù-Unanet, bet lakaet da Satan Veur abalamour da emzalc'h an Amerikaned a-raok an dispac'h, betek afer ar c'hannati, a badas eus 1979 betek 1981.\nBrezel a voe d'ar mare-se etre Irak, sikouret gant ar Stadoù-Unanet, hag Iran betek 1987. Mervel a reas Khomeini e 1989 ha lakaet Ali Khameni en e lec'h. Ar bloavezhioù 1990 ha 2000 a voe merket gant kreñvaat al luskad mirour (da skouer gant Mahmoud Ahmadinejad dilennet da brezidant e 2005) hag ar c'hlask tizhet ar galloud nukleel, sivil ha brezel. Un tu moderoc'h a zeu d'ar galloud er bloavezhioù 2010 gant ar prezidant Hassan Rohani a glaskas lakaat Iran e-barzh ar jeu er bed (emglev etre Europa, an SUA hag Iran war an nukleel iranat) hag er rannvro (Libia, Siria, Irak).\n16vet bro ar bed eo Iran e-keñver gorread. Kement eo hag ar Rouantelezh-Unanet, Frañs, Spagn hag Alamagn a-gevret. 1 648 000 km2 eo he gorread.\nMeur a aradennad-venezioù a verk dremm ar vro, o tispartiañ diazadoù hag uhelgompezennoù an eil re diouzh ar re all. Al lodenn gornôg – an hini bobletañ – eo an hini meneziekañ, gant aradennadoù evel hini Zagros pe hini Elbourz ; en aradennad diwezhañ-mañ emañ menez uhelañ Iran, an Damāvand a dizh 5 607 m. Ober a reer uhelgompezenn iranat eus an takad zo etre an aradennadoù-menezioù e reter hag e kornôg ar vro. En hanterenn reter ez eus dreist-holl un toullad diazadoù spagn didud (evel an Dasht-e Kavir) dasstrewet gant un nebeudig lennoù sall.\nKrin pe damgrin eo hin Iran dreist-holl, hag istrovanel a-hed aod mor Kaspia. E lodenn norzh ar vro (plaenenn aod Kaspia) e tiskenn ral a wech ar gwrezverkoù dindan 0 °C er goañv, ha gleb e chom an amzer a-hed ar bloaz. E-pad an hañv e pign ral a wech ar gwrezverkoù a-us 29 °C. E-korf ur bloavezh e vez 680mm a c’hlaveier er reter ha 1700 mm er c’hornôg. E kornôg ar vro, e traoñiennoù ar Menezioù Zagros e vez gwrezverkoù dindan 0 °C e-pad ar goañv ha gwall varradoù erc’h. Krin-kenañ eo an diazadoù e reter hag e kreiz ar vro, gant nebeutoc’h eget 200 mm a c’hlaveier bep bloaz ha gwrezverkoù en tu all da 38 °C e-pad an hañv. Gant plaenennoù pleg-mor Pers e vez goañvoù kerreizh ha hañvoù tomm-gor ha gleb-dour. Eno e vez etre 135 mm ha 355 mm a c’hlaveier.\nEmañ Iran en un takad distabil-kenañ eus ar voull-douar, hag ingal e vez skoet gant krenoù-douar. D’ar 26 a viz Kerzu 2003 e oa bet skoet korn-bro Bam, e su ar vro, gant ur c’hren-douar bras hag en deus distrujet aspadennoù an Arg-e Bam, ur gêr eus an Henamzer.\nGwelet ivez : Roll inizi Iran\nAbaoe m’eo bet diazezet ar Republik Islamek e tiskouez Iran ur reizhiad ensavadurioù dibar-kaer. Ur republik m’emañ ar veli gant ar veleien, un dra na gaver neblec’h all er bed, gant ur meskad pennaennoù belegveliek ha dilennadegoù poblel. Iran eo ar stad chiit nemeti ent ofisiel er bed muzulman. Diazezet eo reizhiad politikel ar Republik islamek war bonreizh 1979 a reer "Qanun-e Asasi" ("Lezenn Diazez") anezhi. E-barzh ar reizhiad ez eus meur a gorf gouarn liammet-strizh, a vez anvet an darn vrasañ anezho (n’eus nemet ar prezidant, izili ar parlamant hag izili bodadeg ar vailhed a gement a vez dilennet).\nAn Heñcher meurAozañ\nHeñcher meur Iran zo e garg goursellet "politikerezh hollek Republik islamek Iran". Komandant an armeoù eo-eñ. Kontrollañ a ra ar servijoù kuzh hag an oberoù liammet ouzh ar surentez. Eñ hepken a c’hall disklêriañ ar brezel. Eñ eo an hini nemetañ en ensavadurioù ar Stad a rank bezañ ur relijiuz. E karg emañ bodadeg ar vailhed da c’hoursellet an heñcher meur en e zeverioù lezennel. An heñcher meur bremañ eo an Ayatollah Ali Hossein Khamenei.\nHervez ar vonreizh eo ar prezidant pennadurezh uhelañ ar Stad war-lerc’h an heñcher meur. Dilennet e vez hervez ar mouezhiañ hollek evit ur respet pevar bloaz. Ret eo d’an dud a laka o anv evit dont da vezañ prezidant bezañ aotreet gant Kuzul ar warded. Lakaat ar vonreizh da dalvezout hag embreger ar galloud erounit eo e garg, nemet ar galloudoù zo stag ouzh an heñcher meur war-eeun. Ar prezidant a anv hag a c’hoursell Kuzul ar Vinistred, a genurzh divizoù ar gouarnamant hag a zibab divizoù ar gouarnamant a vez kaset d’ar parlamant. Skoazellet e vez ar prezidant gant eizh besprezidant hag ur c’habined 21 ministr a rank holl bezañ aprouet gant ar parlamant. Prezidant ar Republik bremañ eo Mahmoud Ahmadinejad (dilennet e miz Mezheven 2005).\nAr galloud lezenniñAozañ\nAr Parlamant (Majles)Aozañ\nEr Majles-e Shura-ye Eslami (bodadeg kuzuliañ islamek) ez eus 290 kannad dilennet evit ur respet pevar bloaz. Ar Majles a fard al lezennoù, a wirieka ar feurioù-emglev etrebroadel hag a aprou budjed ar vro. An holl re a laka o anv evit bezañ dilennet er parlamant a rank bezañ aotreet gant Kuzul ar warded. Sezoù a vez miret evit ar minorelezhioù relijiel.\nE mouezhiadeg ar gannaded d'an 21 a viz C'hwevrer 2020 e voe trec'h ar virourien.\nAr galloud barnerezhelAozañ\nGant an heñcher meur e vez anvet penn ar galloud barnerezhel hag a anv d’e dro rener al lez veur hag ar pennprokulor. Meur a seurt lezvarn zo, en o zouez al lezvarnioù publik a bled gant an aferioù keodedel ha kastizel, hag al lezvarnioù dispac’hel a bled gant aferioù evel an torfedoù enep ar surentez vroadel. Peurglozus eo divizoù al lezioù dispac’hel ha ne c’haller ket ober galv diwarno. Al lezvarn arbennik kloerel a bled gant an torfedoù graet gant izili ar c’hloer, daoust ma pled ivez gant aferioù enno tud laik. Mont a ra en-dro distag diouzh ar reizhiad barnerezhel ordinal ha ne rent kont nemet d’an heñcher meur. Peurglozus eo divizoù al lezvarn-se ivez ha ne c’haller ket ober galv diwarno.\nBodadeg ar vailhedAozañ\nBodadeg ar vailhed en em dolp e-pad ur sizhunvezh bep bloaz. Enni ez eus 86 kloareg "vertuzius ha desket" dilennet evit ur respet eizh vloaz. Evel ma c’hoarvez gant dilennadeg ar prezidant hag ar parlamant ez eo kuzul ar Warded a aotre an danvez-dilennidi da lakaat o anv. Dilenn a ra ar vodadeg an heñcher meur, ha hervez ar vonreizh e c’hall lemel e c’halloud digantañ forzh pegoulz. Biskoazh n’eo bet gwelet bodadeg ar vailhed o vont a-enep divizoù an heñcher meur avat.\nKuzul ar WardedAozañ\nE-barzh kuzul ar Warded ez eus 12 gwiraour a vez anvet 6 anezho gant an heñcher meur. Erbedet e vez ar 6 all gant penn ar galloud barnerezhel (anvet gant an heñcher meur eñ ivez), ha lakaet e vezont en o c’harg ent ofisiel gant ar parlamant. Ar c’huzul a zispleg ar vonreizh hag a c’hall lakaat e veto d’ar parlamant. Ma soñjer ne genglot ket ul lezenn gant ar vonreizh pe ar Sharia (Lezenn islamek), e vez kaset en-dro d’ar parlamant evit bezañ adwelet.\nKuzul ar skiantAozañ\nKuzul ar skiant a ya da hanterour etre ar parlamant ha kuzul ar warded pa vez kudennoù. Talvezout a ra da gorf kuzuliañ d’an heñcher meur. E-se ez eo unan eus galloudusañ ensavadurioù ar vro.\nKuzulioù ar c’hêrioù hag ar c’hêriadennoùAozañ\nDilennet e vez ar c’huzulioù lec’hel evit ur respet pevar bloaz e kement kêr pe kêriadenn zo en Iran. Hervez mellad 7 bonreizh Iran eo ar c’huzulioù lec’hel-se, gant ar parlamant, "organoù melestriñ ha divizout ar Stad ". Ne oa ket bet lakaet ar mellad-se eus ar vonreizh da dalvezout a-raok 1999 pa oa bet dilennet ar c’huzulioù lec’hel evit ar wech kentañ er vro. Meur a garg zo gant ar c’huzulioù, evel dilenn ar vaered, evezhiañ oberoù an tiez-kêr, studiañ ezhommoù sokial, yec’hedel, armerzhel, sevenadurel ha desavadurel ar re a velestront. Steuñviñ ha kenurzhiañ a reont an doare ma kemer perzh ar vroad en divizoù sokial, armerzhel, sevenadurel, desavadurel hag all.\nRannet eo Iran e 30 proviñs:\nGouarnet e vez ar proviñsoù (Ostan) gant ur gêr greiz, peurliesañ brasañ kêr ar proviñs. Anvet e vez gouarnour ar proviñs (Ostandar) gant ministr an Diabarzh.\nAbaoe 2004 eo rannet proviñs Khorasan e tri froviñs, setu eo tremenet niver ar proviñsoù eus 28 da 30.\nDiorroadur ar boblañs etre 1956 ha 2003 (sifroù gant FAO, 2005). Poblañs e miliadoù a annezidi.\nReveulziet eo bet stad poblañs Iran e-kerzh an XXvet kantved. Istimañ a reer ez eus 70 milion a dud e 2006 tra ma oa 10 milion e penn kentañ ar c’hantved. Gouzizet eo kalz ar feur genel e-doug an dek bloavezh diwezhañ. Koulskoude e tiskouez ar studiadennoù e kendalc’ho feur kreskiñ ar boblañs da c’horrekaat betek ma vo stabilaet war-dro ar bloavezh 2050. D’ar mare-se e tlefe bezañ tremen 90 milion a dud en Iran. 40 den dre km² eo stankter ar boblañs.  Reveulziet eo bet ar feur kêriekaat ivez. E penn kentañ an XXvet kantved e veve 10% eus an dud e kêrioù. 69% eo ar feur hiziv an deiz. 80% eo feur an dud a oar lenn ha skrivañ en Iran.\nUn niver bras a repuidi a vez degemeret en Iran, ouzhpenn ur milion. Dont a ra an darn-vrasañ anezho eus Afghanistan hag Irak. Ent ofisiel e klask ar gouarnamant kas ar re-se en-dro d’o broioù. \nOuzhpenn 3 milion a dud zo en diaspora iranat war a greder. Divroet int da Norzh-Amerika, da Europa ar c’hornôg, ha da Su-Amerika, war-lerc’h an dispac’h evit an darn vrasañ anezho.\nRestr:Ethnicities and religions in Iran.png\nDasparzh ar c’henelioù hag ar relijionoù en Iran.\nUr vozaikenn enni tremen 80 "kenel" disheñvel eo Iran. Ar muiañ-niver eus Iraniz a gomz ur yezh eus ar strollad indeziranek hag a gompren ar perseg. Indezeuropat ha turk (Azeri) eo an daou orin pennañ. Ar c’henelioù pennañ eo ar re-mañ : Persed (51%), Azeried 24%, Gilakied/Mazandaranied (8%), Kurded (7%), Arabed (3%), Baloutched (2%), Lored (2%), Turkmened (2%), Qashqai, Armeniz, Yuzevien iranat, Asirianed, Georgianed, Sircasianed, Tated hag all.\nChiit eo an darn vrasañ eus Iraniz. An islam chiit eo ar relijion ofisiel en Iran, hini 90% eus an dud. Iran hag Irak eo ar broioù nemeto er Reter-nesañ ma’z eus ouzhpenn 80% eus an dud ha n’int ket sunnit. Nebeutoc’h eget 10% anezho zo sunnited (ar muiañ-niver er peurrest eus ar bed muzulman), yuzevien, bahaieien, kristenien, zoroastrianed ha sabeaned (pe mandeaned). Ar relijionoù-se o devez dileuridi ar parlamant, nemet ar vahaieien hag ar vandeaned. Teir relijion estreget an islam a vez anavezet ent ofisiel gant ar vonreizh : ar gristenien, ar yuzevien hag ar zoroastrianed. Ur vinorelezh Bahaie zo anezhi ivez en Iran. Dizalc’h eo ar relijion-se, bet krouet en XIXvet kantved. Handeet e vez c’hoazh er vro-se. Goude m’eo bet handeet ar vahaieien nevez zo en deus disklêriet Daneveller arbennik Bodad ar Broadoù unanet war Gwirioù Mab-den "e tiskouez an darvoudoù diwezhañ-se emañ saviad ar minorelezhioù relijiel o fallaat"\nIran eo ar 4e produer eoul-maen er bed, hag 2l ezporzhier eoul-maen ABPE. Ganti emañ ar brasañ stokoù gaz naturel er bed war-lerc’h Rusia. Ezel diazezer ABPE eo Iran. Krouet e oa bet ABPE gant Shah Iran er bloavezhioù 1970. An eoul-maen an hini en doa roet an tu da Iran da ziorren buan hec’h armerzh er bloavezhioù 1970. Mont a ra c’hoazh d’ober ouzhpenn 80% eus ar gounidoù ezporzhiañ hiziv an deiz. E 2005 e oa ent ofisiel 46,6 miliard a zollaroù a c’hounid diwar an eoul-maen en Iran, 12 miliard hervez eneberien ar renad e Frañs . Iran a soñjfe diazezañ ur yalc’h iranat eus an eoul-maen digor d’an euro.\nIran hag Oman a gontroll strizh-mor Ormuz (e pleg-mor Pers) a dremen drezañ 20% eus eoul-maen ar bed.\nGant armerzh Iran ez eus ur reizhiad steuñviñ kreiz a-gevret gant perzhiadurioù Stad kreñv e gennad an eoul-maen hag en embregerezhioù bras (ijinerezh pounner, madoù beveziñ…), ul labour-douar giz gwechall ha stalioù bihan. Ar gouarnamant bremañ a gendalc’h gant ar steuñv adreizhañ ar marc’had a oa bet boulc’het gant ar gouarnamant a-raok. Kemennet en deus e kendalc’hfe gant ar politikerezh liesseurtaat greanterezh an eoul-maen.\nE 1996 e oa bet mat feur an eoul-maen hag Iran he doa gallet paeañ he dle. Gwashaet e oa bet saviad arc’hant Iran e 1997 hag e 1998 dre benn da c’houziz feur an eoul-maen.\nGant kresk nevez feur an eoul-maen abaoe 1999-2000 en deus gallet armerzh Iran profitañ adarre, met n’eo ket bet a-walc’h evit diskoulmañ kudennoù armerzhel ha frammadurel Iran.\nE 2005 en deus lavaret bank kreiz Iran ez eus 10 miliard a US$ a zle war verr dermen gant ar vro ha 6,5 miliard a US$ a zle war hir pe grenn termen.\nLiesseurtaet eo bet armerzh ar vro war dachenn ar produiñ kirri, listri, fuzeennoù, an deknologiezh nukleel hag an oberiañ produioù elektronek eus ar vegenn. Gant Iran ez eus ivez ur greanterezh eus an difenn, eus an apotikerezh hag eus ar vevdeknologiezh.\nEzporzhiañ a ra Iran marc’hadourezh da Japan (18%), Sina (9%), Italia, Su Afrika, Republik Korea. Enporzhiañ a ra marc’hadourezh eus Alamagn (13%), Frañs (8%) ha Sina (7%).\nRet e oa d’ar vro enporzhiañ 60% eus he zrelosk puraet rak ar purerezhioù lec’hel ne oant ket evit bastañ d’hec’h ezhommoù. An 10 bro o deus pourchaset dour-tan evit ar c’hirri da Iran e 2006 eo an Emirelezhioù Arab Unanet, Arabia Saoudat, Indez, Turkia, Koweit, Turkmenistan, Soudan, Azerbaidjan, an Izelvroioù ha Frañs.\nAbaoe miz Gouere 2006 n’eo ket ret ken d’ar vro enporzhiañ trelosk puraet. Evit gwir eo bet modernaet gant ar gompagnunezh Total purerezhioù eoul-maen Iran (Abadan, Teheran, Ahvaz, Khorramshahr). Dre se eo bet adkavet hec’h emrenerezh gant ar vro. D’an 3 a viz Eost 2006 ez eus bet sinet un emglev etre Iran hag Irak evit ma kaso Irak eoul-maen kriz da vezañ puraet da Iran. En eskemm e vo miret 15% eus an eoul-maen puraet gant Iran.\nUn hir a istor he deus Iran a-fet arz, sonerezh, barzhoniezh, prederouriezh, leun a hengounioù hag a ideologiezhioù. Kalz a Iraniz a soñj dezho eo o c’hultur an abeg nemetañ en deus graet d’o sevenadurezh chom bev war-lerc’h kantvedoù a drubuilhoù.\n"Ha pa soñjfed en Iran evel Eden pe evel Liorzh,\neo fonnus amañ c’hwezh musk ar mignon, ar c’heneil."\n"Iran eo ar galon hag an hollved eo ar c’horf,\nda-heul ar gomz-se ne sant ar barzh nag uvelded na keuz."\nStad a vez graet eus al lennegezh pers gant Iraniz evel gant an estrañjourien. Implijet e vez ar perseg abaoe ouzhpenn 2500 vloaz ha lezet en deus roudoù en istor ar gomz skrivet. A-drugarez da varzhed evel Hafez, Molana (Rumi), Nizami, Omar Khayyam, ha Ferdowsi e vez priziet-bras barzhoniezh Iran er bed a-bezh, gant he barzhonegoù hag he c’hanaouennoù kaer-meurbet.\nGant 300 garedon etrebroadel e-korf ar 25 bloavezh diwezhañ e kendalc’h ar filmoù iranat da vezañ meulet er bed a-bezh. Ar sevener brudetañ eo Abbas Kiarostami moarvat. En Iran e vez kontrollet an holl vediaoù gant Ministrerezh ar Sevenadur hag ar C’huzulioù Islamek. Emañ Internet e-barzh, hag eñ un doare da gaout keleier ha da ezteurel o soñj evit ar yaouankizoù. Iran eo 4e bro ar bed evit a sell niver ar re a zalc’h blogoù.\nAr c’hlask justis sokial ha reizhded zo ul lodenn vras eus ar sevenadur iranat. Doujañ ar re gozh ha reiñ bod d’an estrenien eo ar reolenn en Iran.\nD’an 21 a viz Meurzh, deiz kentañ an nevezamzer, e vez an deiz kentañ a’r bloaz (Norouz) en Iran. Norouz zo bet lakaet e Glad dre Gomz ha Dizanvez an Denelezh gant UNESCO e 2004.\nEn e levr Boued nevez ar vuhez e skriv Najmieh Batmanglij en deus "keginerezh Iran ur bern traoù boutin gant keginerezhioù all eus ar Reter-Nesañ, met soñjal a reer ez eo an hini soutilañ ha faltaziusañ, ken liesliv ha kemplezh evel un tapis eus Pers. "\n↑ 1,0 1,1 ha1,2 CIA World Factbook. "Iran". Kavet : 2007-01-26.\n↑ (en) http://www.census.gov/cgi-bin/ipc/idbsum.pl?cty=IR\n↑ (en) https://archive.is/20120604093909/www.un.org/Depts/escap/pop/journal/v10n1a1.htm\n↑ (en) http://www.payvand.com/news/04/aug/1017.html\n↑ (en) http://news.bbc.co.uk/2/hi/middle_east/3971711.stm\n↑ (en) http://www.irinnews.org/report.asp?ReportID=48323&SelectRegion=Middle_East&SelectCountry=IRAN\n↑ (en) http://www.unhchr.ch/huricane/huricane.nsf/view01/5E72D6B7B624AABBC125713700572D09?opendocument\n↑ ’’Le Monde, dossiers et documents’’, niv.352, Ebrel 2006, pajenn 1\n↑ http://www.iran-resist.org/article1351 Iran-resist : Eoul-maen : Ur maner paper eo armerzh Iran, 20.01.2006\n↑ Bahrein News Agency 13 a viz Eost 2006 (sellet d’an 28 a viz Eost 2006)\nAr pemdezieg adreizhour Hamshahri \nKazetenn adreizhourez, Shargh \nAjañs gwask ar studierien, Isna \nKazetenn adreizhourez, Aftab-e Yazd \nKazetenn mirourez, Entekhab \nAr pemdezieg adreizhour, Iran \nJam é Jam, pemdezieg mirour \nGwirioù Mab-den en Iran\nProgramm nukleel iranat\n(en) Lec’hienn ofisiel Prezidantelezh Iran\n(fr) Kinnigadur Iran war Webarabic\n(en) Iran gwelet gant World Factbook ar CIA\n(fr) Iran gwelet gant kefridierezh armerzhel kannati Frañs e Teheran\n(fr) Troidigezh ofisiel lizher Mahmoud Ahmadinejad da George Bush\n(fr) Prezegenn ar prezidant Ahmadinejad hag e evezhiadennoù war an eil brezel bed hag Israel\nAdtapet diwar « https://br.wikipedia.org/w/index.php?title=Iran&oldid=1973021 »\nDernière modification le 6 Meu 2022, à 08:48


Buhez ar Zent. pages 127, 128, 129. Encyclopédie Marikavel.\npages 127, 128, 129\nPevarzekvet devez a viz C'houevrer\nSant Raymond Pennafort\nTrede Jeneral Urz sant Dominik (1175-1275)\nRaymond a oa ginidik eus ar C'hatalogn hag a deuas er bed en kastel Pennafort, demdost da Varselon. E dud a oa pinvidik hag a ouen rouaned Aragon. Yaouankik-flamm ' oa c'hoaz hag e weled ennan dija merkou anat eus e zantelez da zont. Da ugent vla, oa barrekan skolaer a oa en Barselon. Da dregont vla, ar c'hoant d'ober studiou brasoc'h a reas d'ezan mont da Vologn, da zeski lezennou an Iliz ha lezennou ar vro. En nebeut amzer, al lore a zoktor a gurune e benn, ma oe grêt d'ezan azezan en kador ar c'helenner kentan war lezennou an Iliz.\nEskob Barselon a oa et ar vrud eus Raymond betek ennan. En eur zont eus a Rom, e reas eun tammik tro evit mont d'e welet, ha dre lorz derc'hel warnezan, e teuas a benn d'e lakat da zizrei d'e vro. Hanvan a reas anezan neuze chaloni eus e iliz-veur, ha prest goude e reas anezan e vikel-vras.\nEur skouer a oe evit an holl, kenkouls evit ar veleien hag evit ar bobl. Poanial a reas kalz da lakat an devosion en kenver Mamm Doue da greski etouez an dud.\nDa bemp bla ha daou-ugent, ar c'hoant da ren eur vue santeloc'h c'hoaz a reas d'ezan goulenn digemer etouez bugale sant Dominik, an evoa bet tro da anaout epad ma oa o kelenn en Bologn. Lakat a reas neuze e vertuziou da sklerijenni muioc'h c'hoaz evit pa oa er bed, ha dreist-oll, e garante en kenver an dud reuzeudik. Rei a reas skoazel da Ber Nolask, a veze gantan o kovez, da diazezan Urz Itron-Varia Drugare, savet evit diframman ar gristenien gez eus adre daouarn ar Vorianed. Hen eo a zavas ar reolen hag a c'houlennas ouz ar pab Gregor IX ôtre eviti; hen e-unan a wiskas ar zaë-vanac'h da Ber, kentan jeneral an Urz neve (1223).\nAr pab Gregor IX, o vezan deut da glevet hano anezan, a falvezas gantan e gaout en e lez. Epad an amzer a drernenas en Rom, e testumas lizerou ha kemennadureziou ar pabed, gourc'hemennou ar c'honsilou, hag e renkas aneze gant aked en eul levr a bemp loden, talvoudek bras da gement hini a fell d'ezan anaout lezennou an lliz.\nO vezan kouezet klanv, ar vedesined a c'hourc'hemennas d'ezan chench êr, hag e tizroas da Varselon. Eno, ne zaleas ket da vezan adarre ken barrek ha biskoaz da vont endro. Da varo Jourdan ar Sax, eil jeneral Urz sant Dominik, e oe hanvet da gemer e garg (1238). A-benn daou vla, e roas e zilez, abalamour d'ezan d'en em rei da gelenn ar Vorianed, evit o gonid d'ar le. En gwirione, ne gollas nag e amzer nag e boan, rak er bla 1206, e c'halle skrivan d'e jeneral e oa deut a benn da vadezi dek mil eus arbaganed-ze.\nAr c'hoant da zantelât e nesan ne rê ket da Raymond ankouât e tlee en em zantelât e-unan, da gentan. Abalamour da ze, seul-vui oa mat en kenver ar re-all, ha seul-vui oa kalet en e genver e-unan. War ar zun, ne gemere nemet eur pred bemde, hag en noz e skourjeze e gorf betek ar gwad. Ne bigne gwech ebet ouz an ôter, hep bezan kovesaet, arôk, hetek ar re zisteran eus e vankou.\nLavaret a re alïes : « An deiou ma n'am eus ket gallet oferennan, a zo betevidon deiou aganv hag a c'hlac'har. »\nBiskoaz den ne welas anat warnan e vije droug ennan. Biskoaz, kennebeut, ne c'houzanve an teodou fall en e gichen.\nHag arru mat e oa gant an holl.\nJemz kentan, roue Aragon, a zibabas anezan da vezan e govezour. Etreze o daou e savas tabut eun devez. Et e oant da enezen Balear; ar zant a deuas da welet an evoa ar roue eur plac'h re ouz e heul; pedi a reas anezan da bellât dioutan an danjer. Jemz a lavaras ya, ha ne reas netra. Raymond, pa welas kement-se, a lakas en e benn tec'hel e-kuz, hag e tiskennas en porz-mor Majork, da glask eul lestr da vont da Varselon. Mes ne gavas hini, rak ar roue an evoa difennet mat tremen anezan.\n« Roue marvel an douar a zifenn mont war vor, eme Raymond; gwelomp ha roue divarvel an nenv a zo a-du gantan.» Hag hen hag astenn e vantel war an dour, kregi en eur c'horn anezi, hag e stagan ouz e vaz, evel eur oual ouz eur wern, ha dao eu hent !\nC'houec'h heur goude e oa en Barselon, grêt gantan ter leo ha hanter-kant en e vag a c'hiz neve.\nEur bern tud a oe test eus ar burzud-ze, a reas da eleiz a bec'herien dizrei ouz Doue, ha da Jemz, dreist-oll, tec'hel diouz ar pec'hed ha diouz ar pez fall hen douge da bec'hi. Raymond a varvas en e naontekvet blavez ha pevar-ugent, de ouel ar Rouaned, 1275.\nAn lliz he deus gwir d'ober lezennou\nAn lliz a zo eur sosiete savet evit kas dre ar bed anaoudegez ha karante Jezuz-Krist. Ar sosiete-ze n'hallfe ket padout, anez ma zo unan en he fenn an eus galloud d'ober lezennou evit digemer ar re a deu ebarz, hag evit teuler, ouz red. hiniennou er-mêz.\nRouanteleziou an douar o deus o lezennourien, o lezennou hag o lez-varniou; an lliz he deus he lezennourien, he lezennou hag he lez-varniou. Galloud he deus war gement a zell, a-bell pe a-dost, ouz ar relijion.\nAr gwir-ze a zo bet roët d'ezi gant Doue, pa 'n eus Jezuz-Krist roët d'e ebestel e c'halloud war an holl dud, an holl broiou hag an holl amzeriou. Ni, kristenien, a dle senti ouz lezennou an lliz a zo santel bepred, elec'h lezennou ar vro, a-wechou, a zo eur pec'hed bras senti oute; a zo êz da heuih, rak an lliz a zo eur yamm vat ha na laka ket war diskoa he bugale eur zamm a vefe dreist o galloud.\nMa ne zentomp ket ouz an lliz, ouz piou her grafomp ? An lliz eo Doue war an douar; ne gastiz ket ar re a zizent outi, mes Doue hen greio, abred pe zivezat, er bed-man pe er bed-all.


Run heol | Daskor\nRivanon, o pignat gant diribin an dorgenn, goustad, evel gwall sammet, a chomas harpet e hanter hent. Teurel a reas ur sell a-dreñv e gein, hag e welas e oa kaer an draonienn gant ar glizh war ar c’hlazenn hag an heol o parañ enni penn-da-benn. Alanat a reas, evel huanadiñ, hag, e-kreiz-holl, en em gavas skuizh. Hogen ne oa ket skuizh e gorf. E galon avat, ne lavaran ket.\nC’hoant a zeuas da Rivanon diskenn betek goueled an draonienn evit selaou mouskan ar wazhig en he lammoùigoù ha sellout ouzh ar balafenned hag an nadozioù-aer o c’hoari er bleunioù o tigeriñ.\nRivanon a selle… Ne wele ha ne gleve. Chom a reas lent e spered en e brederioù, morzet ma’z oa ennañ e-unan e holl c’hoantoù gourel.\nLiver e oa dre vicher, ha brudet e anv e meur a vro. Steuet en doa poltredoù priñsezed ha rouanezed, hag eus ar broioù estren e teue dezhañ ar vrasañ meuleudi. E boltredoù a oa dreist, a bell, da re an arzourien vrudetañ, kement a wirionez ha kement a vuhez virvidik a lakae enno. Hogen, na brad na meuleudi ne gavas degemer e kalon an arzour. Livet en doa, e gwirionez, poltredoù priñsezed en o c’hened ha rouanezed en o gloar… O sellout outo, avat, goude ma’z oant peurechu, Rivanon en em gave doaniet, rak e daoulagad ar priñsezed e luc’he atav pe ar vrasoni pe an hudurniezh pe an techoù all. Ne gavas morse poltred disi e-touez e oberoù. Hag eñ en doa klasket atav livañ ar wirionez kaer, ar gened kenedus hag ar c’hlanded c’hlan…\nNeuze, digalonekaet, e kuitaas ar gêrbenn. Dont a reas da gornog e yaouankiz, da gestañ ha da gavout marteze, war ar maez, er glaster hag en heol, an disterañ eus ar vuhez c’hlan en doa klasket betek-henn, e lec’h all, en aner.\n– Emaoc’h o pourmen, aotroù ?\nAr ger aotroù ne blijas ket da Rivanon. N’en doa mui, e feson, dremm an den eus e vro ?\n– O pourmen emaon.\n– Ar c’haerañ mare eus ar bloaz hag eus an deiz evit an hini en deus amzer d’ober baleadennoù war ar maez. Me a zo bet o troc’hañ aozilh er brouskoad, aze, rak ar paneroù nevez a zeu da vezañ, goude ur bloavezh labour, paneroù kozh ha didalvez.\n– Klevit, va eontr, daoust hag ez eus un hent da vont betek an draonienn ?\n– Feiz, n’eus hini ebet, va den. Ar foenneg dourennek-se ne ziwan enni nemet broenn hag elestr, hag he geot ne dalvez nag an troc’h, nag an doug. A-viskoazh eo bet dizarempred.\n– Da bell ez it ? a c’houlennas ar c’houer.\n– D’an Ilvern ez an, ha, ’m eus aon, en em gavan dihentet.\n– Hent hir hoc’h eus d’ober c’hoazh. Ma karit, me ’gaso ar mevel bihan d’hoc’h ambrougañ. Setu emaomp degouezhet. Deuit betek an ti hag e tañvaot chistr ar vro.\nRivanon a heulias an den. A-dreuz ar bodennoù kelvez, an heol a sile e sklêrijenn velen e skoaselloù an hent ha war man ar riblenn. El liorzh, ar c’hegined a ragache en avalenned, hag ar mouilc’hi kludet e kelenn ar c’hleuzioù, a c’hwitelle diehan en abardaez blot.\nE oant tost ouzh an ti pa zilammas ur plac’h yaouank eus al liorzh. He fennad blev kazugel a oa paket e div vailhadenn war he divskoazh, hag ul lien gwenn a gelc’hie he zal, evel ur gurunenn. Treuziñ a reas an hent en ur redadenn, evel en un dec’hout en he spont. Hervez ur gweled, e oa dremmet kaer, hag he c’horf, stardet en he c’houc’heledenn, a oa ivez direbech.\n– Deuit tre, eme an den.\nRivanon a yeas en ti. Ar plac’h yaouank, he fennad blev kazugel paket e div vailhadenn hag ul lien gwenn en-dro d’he zal, a oa azezet e-tal an oaled hag a domme he zreid ouzh an tan.\n– Mari, ha deut eo ar mevel bihan eus ar c’hovel ?\n– Ne gredan ket, a respontas ar wreg stouet he fenn a-us d’he filligoù.\n– Ne zaleo ket, emichañs. Pa vo deut en-dro, c’hwi a gaso anezhañ da ziskouez hent an Ilvern d’an aotroù-mañ.\nMari a savas he fenn hag a saludas an den.\n– Azezit, aotroù, emezi, hag en ur c’hortoz, e tebrot marteze ur grampouezhenn, gant ma kavit mat ar c’hrampouezh aozet war ar maez ?\n– Ar c’hrampouezh aozet war ar maez a zo ar re wellañ, moereb.\n– N’eus nemet chistr, eme an ozhac’h, ha kalet eo moarvat da staon an hini n’eo ket boazet outañ. Gant ma tiskenno…\nMa tiskenne ?… Ne grede ket an arzour anzav e oa hep tamm abaoe ar beure, chomet ma’z oa da c’henaouegiñ war an dorgenn… Debriñ a reas a youl vat ar grampouezhenn amanennet servijet dezhañ war ur plad, hag ar chistr a floure en ur ziskenn.\n– Gwelout a ran, emezañ, n’eo ket kollet holl c’hizioù mat ar vro, hag e kaver c’hoazh maouezed dispar da vezañ an toaz.\nAn ozhac’h a azezas ivez ouzh taol dirazañ evit debriñ ur grampouezhenn a-raok mont da voueta e loened.\n– O ! emezañ en ur respont, ne vez ket graet mui, en amzer hiziv, kalz krampouezh war ar maez, hag amañ, evel e lec’h all, ez eo kollet ar c’hiz. Nemet evit ar verc’h an hini eo…\nRivanon a droas e selloù ouzh he zu. Kerkent avat, ar plac’h yaouank he daoulagad paret warnañ abaoe ma’z oa deut en ti, a zistroas he fenn hag a sellas ouzh ar flammoù a c’hoarie dindan ar pilligoù etre ar skiriennoù kistin o strakal.\nAlvaonet e chomas… Gwelet en doa er c’hêrioù bras merc’hed kaer, merc’hed kenedus ; biskoazh avat ne gavas par da gened ar bennhêrez. Ne oa ket evit distagañ he daoulagad diwarni, ma voe ret da vestrez an ti lavarout dezhañ : sachit war ar c’hrampouezh ; ha d’an ozhac’h : ne ziskenn ket ar chistr ?\n– Levenez ne zebro ket adarre, eme ar vamm en un huanadiñ. Petra ’vo aozet dezhi ’benn ar fin ? Netra ne blij dezhi, ha koulskoude e vez graet bepred diouzh he c’hoant. En abardaez-mañ he deus c’hoantaet krampouezh amanennet, ha, pa o gwel, e kav re un tañva. Bemdez e vez gwasket he c’halon.\n– Bennozh Doue, moereb. O tont eus debriñ e oan.\n– Karout a rafen gouzout anv ar gêr-mañ.\n– Ar Run-Heol a vez graet anezhi, aotroù.\n– Un anv kaer, hag e tere kement ouzh anv ho merc’h.\n– Levenez a zo bouzar ha mut.\n– Ur wall blanedenn kouezhet warni d’he femp bloaz. Ur blanedenn griz penn-da-benn, siwazh ! Rak bremañ, d’he zriwec’h bloaz, emañ taget gant ur c’hleñved langiz.\n– Ar moñsig o tont eus ar c’hovel.\nAr gouerien a oa diskennet Rivanon en o zi a lavaras ne vije ket chomet mui gwall bell an arzour en o bro. Trist e oa deut da vezañ, hervezo, ha ne gare mui an darempred. Pe oa trist pe laouen e galon, Rivanon ne ouie ket mat a-walc’h e-unan. En e valeadennoù pemdeziek, a-dreuz ar parkeier, e kave atav an tu da bignat war ur grec’hienn bennak evit gwelout, war an dorgenn all, ur siminal o vogediñ el liorzhoù glas.\n– Poltred ar Gened.\n– An Aotrou Doue en deus roet dezhi ar parlant hag ar c’hlevoud.\nE vignoned ouzh e welout a voe laouen-bras. Rivanon avat, ne oa en e galon nemet melkoni hag hirnez.\nDevezhioù a dremenas hag an arzourien a glaskas gouzout petra oa deut adarre o mignon da vezañ. Ne veze gwelet e nep lec’h, nag en ostalerioù war an deiz, nag, en noz, er c’hoarioù pe er festoù darempredet.\nRivanon en doa prennet dor e di, hag e laboure hep astal ; ha pa zeue unan bennak da c’houlenn digor, ne veze respont ebet.\nAr vuhez a darzhas war al lien e daoulagad hiraezhus gwerc’hez ar Run-Heol.\nNe ziskouezas Rivanon ar poltred-se da zen, na zoken d’e vrasañ mignoned. Bemdez avat, e selle outañ, pe gwelloc’h, e selle outi, rak e gwirionez e oa Levenez hec’h-unan adsavet d’ar vuhez.\nAdalek neuze e teuas Rivanon da vezañ laouen. Pa c’houlenne, avat, e vignoned digantañ perak ne live mui e tarzhe ur mousc’hoarzh trist war e vuzelloù ha ne responte ket.\nLiens transversaux de livre pour Run heol\n‹ Gouel ar sakramant\nAnna Tregidi ›


(Madalen oc'h ober pinijenn)\nMaddalena penitente zo un eoullivadur war lien diwar zorn al livour italian Michelangelo Merisi da Caravaggio etre 1594 ha 1595 p'edo o paouez erruout e Roma. Unan eus e oberennoù relijiel kentañ eo, diouzh a ouzer.\nUn daolenn 122,5 x 98,5 cm eo, e dalc'h ar Galleria Doria Pamphilj e Roma, goude ma vez prestet a-wechoù evel da vare an diskouezadeg "Caravaggio-Bacon" er Galleria Borghese e 2009..\nAr c'hardinal Pietro Aldobrandini, ni d'ar pab Klemañs VIII, a zo bet kentañ perc'henn an daolenn.\nAnna Bianchini, ur gourtizanez, an hini eo ar vaouez livet evel Santez Mari Madalen : hi ivez an hini e oa ar Werc'hez Vari en daolenn Diskuizh e-pad an dec'hadenn da Egipt, livet war-dro 1595.\nA-wechoù e vez diskouezet Mari Madalen evel ur santez, goude marv Jezuz, o pediñ, ha hi diwisk a-walc'h, evel e taolenn Tizian, ha ganti kroaz pe klopenn\nA-wechoù all e weler ur vaouez a renk uhel, gwisket kaer, ur voutailhadig dour c'hwezh-vat en he c'hichen, ul levr santel etre he daouarn.\nN'eo ket hini ebet anezho a zo kinniget gant Caravaggio, a ra un daolenn gwirheñveloc'h, feal d'ar wirionez hervez e zoare.\nAr vaouez yaouank a weler diwar an uhel a zo koazezet, souchet, war ur gador izel, en ur sal deñval, he bravigoù ganti en he c'hichen. Ur bann-heol en tu dehoù a ra un tric'horn, arouez ur c'hemenn a-berzh Doue.\n↑ Lec'hienn Galleria Borghese, d'an 23 a viz Here 2009\n↑ Mia Cinotti : Vita del Caravaggio e-barzh Caravaggio : nuove riflessioni, gant Maurizio Calvesi, Roma : Fratelli Palombi, (Quaderni di Palazzo Venezia ; 6 (1989)), p. 81 (ISBN 88-7621-100-4)\n↑ Riccardo Bassani ha Fiora Bellini : Caravaggio assassino : la carriera di un "valenthuomo" fazioso nella Roma della Controriforma, Roma : Donzelli, 1994, 278 p., pp 50-56, 182-184 (ISBN 88-7989-100-6)\nCatherine Puglisi : Caravage, troet e galleg diwar ar saozneg gant Denis-Armand Canal, Pariz : Phaidon, 2005, 448 p. (ISBN 978-07-1489-475-1)\nAn oberenn e-barzh ar Galleria\nMari Madalen oc'h ober pinijenn, gwelet gant livourien all :\nMari Madalen, livet gant Piero di Cosimo, 1500-1510.\nMari Madalen, livet gant Tizian, 1565.\nMadalen oc'h ober pinijenn, gant Nicolas Chaperon, XVIIvet kantved\nMari Madalen, gant Philippe de Champaigne\nMari Madalen, gant Jan van Scodel, Mirdi Frans Hals\nMari Madalen, gant Georges de La Tour .\nMari Madalen, gant Hyacinthe Rigaud.\nMari Madalen, gant Rogier van der Weyden.\ngant El Greco\ngant José de Ribera\ngant Honoré Daumier\nAdtapet diwar « https://br.wikipedia.org/w/index.php?title=Maddalena_penitente_(Caravaggio)&oldid=1869463 »\nLivadurioù ar Galleria Doria Pamphilj


Statud ar c'horseg : dizemglev dalc'hmat\nAccueil / Lec'h / Bro C'hall / Statud ar c’horseg : dizemglev dalc’hmat\nMaxime TOUZE 12 May 2016\nDimeurzh e oa bet degemeret dilennidi eus Korsika, Jean-Guy Talamoni ha Gilles Simeoni en o zouez, e ministrerezh an Deskadurezh Vroadel. Kraf an emvod : ar c’horseg hag e statud. Ha ne ‘z a ket war-raok hervez an dilennidi gorsat.\nDegemeret int bet gant Audrey Azoulay ministrez ar Sevenadur ha Najat Vallaud-Belkacem ministrez an Deskadurezh Vroadel. Ne oa bet roet roll-labour ebet d’an dilennidi gorsat neuze o doa selaouet gant evezh kinnigoù an div vinistrez. Ha pell emañ Yann diouzh e gazeg herveze. Kaoz a zo bet eus ar c’horseg er skolioù nemetken gant kinnigoù a oa bet embannet dija a-raok. Gortoz a rae ar Gorsiz kinnigoù nevez, dreist-holl evit reiñ ur statud ofisiel d’o yezh pe war an hent-se. Kemeret e oa bet ar gaoz gant an holl zilennidi, war-bouez unan, evit lâret en-dro ar pezh a fell dezhe kaout : ur statud ofisiel evit o yezh.\nRe wan eo ar c’hinnigoù evit an deskadurezh, evel krouiñ ur skipailh ugent stummer evit sevel ur steuñvenn stummañ e korseg evit ar skolaerien evit ma vefe an holl skolioù kentañ derez divyezhek war an enezenn a-benn c’hwec’h vloaz. Met dale bras a zo, e 2013 e vije bet sañset tizhet ar pal a 100% eus ar skolioù kentañ derez divyezhek. E 2016 ez eus… 30% hepken ! Hag an dalc’h a zo ne vez ket kendalc’het en eil derez, er skolajoù dreist-holl e-lec’h m’eo gwan an hentenn divyezhek. Kollet e vez yezherien tamm-ha-tamm pe ne vez ket barrekaet ar vugale e korseg. Ha kinnig ebet evit cheñch penn d’ar vazh er gevredigezh a-bezh. Fellout a ra d’ar Gorsiz kaout ur gevredigezh zivyezhek. Savieru Luciani, kuzulier e karg ar c’horseg hag ar sevenadur korsat, en deus diskleriet goude an emvod : «Lâret hon eus dezhe en ur vont kuit emaomp o vont da genderc’hel da stourm evit kaout ur statud ofisiel. Gouzout a ra ar Stad : derc’hel a raimp penn !»\nShare the post "Statud ar c’horseg : dizemglev dalc’hmat"


Sed aze pazenn gentañ ma enklask war treuzkas ar brezhoneg er familhoù. Daou vloaz labour evit kregiñ d’en em stummañ war frammoù teorik ar sokiologiezh, teknikoù enklask ha difraostañ an dachenn. 10 tad ha mamm ’meus bet tro da atersiñ ha kinnig a ra ma memor Master un dielfennadenn eus an atersadennoù-se.\nE miz Even 2017 ’moa kinniget ma memor dirak ar juri ha tapet ur 17/20 ganin. Brav evit kregiñ ganti !\nDigoradur ma memor\nKroget em boa da zeskiñ brezhoneg pa oan 19 vloaz. Un nebeud bloavezhioù goude e oa erruet flour a-walc’h ma brezhoneg. Anat e oa din e komzfen brezhoneg d’am bugale ma teufen da vezañ mamm. Mamm e oan deuet da vezañ ha graet em boa anaoudegezh gant kerent vrezhonek all. Lod a gomze brezhoneg d’o bugale ha, souezhusat tra, lod all ne raent ket daoust dezho bezañ gouest da gaozeal brav. D’ar mare-se e oa deuet war ma spered ur goulenn diazez : Perak e choaz ar vrezhonegerien komz, pe chom hep komz, brezhoneg d’o bugale ?\nDiwezhatoc’h, ha me kustum da labourat gant brezhonegerien yaouank da-geñver kampoù vakañsoù ha stajoù BAFA pe BAFD e brezhoneg1, e oan en em c’houlennet meur a wech : Penaos e vo gant an dud yaouank emouestlet e treuzkas ar brezhoneg da vugale ar c’hampoù vakañsoù ? Ha komz a raint brezhoneg d’o bugale ? Penaos e c’hellan degas un tamm preder dezho war an treuzkas yezh ?\nHep gouzout din e oan kendrec’het abaoe pell gant mennozhioù Joshua Fishman (Fishman, 2001). Ur yezh vev zo anezhi ur yezh a vez kaset a rumm da rumm er familhoù. Hervezañ e rank an treuzkas naturel-se bezañ pal pennañ stourmerien advuhezekaat ar yezhoù bihan en arvar, ha pa vefe pazennoù all, palioù skañvoc’h, da dizhout a-raok. Er memes koulz e verzen e chome dister plas an treuzkas er familhoù er politikerezhioù yezh evit ar brezhoneg.\nE-pad bloavezhioù eo chomet ar goulennoù-se o troiata em fenn betek ma teufe da vezañ sklaer a-walc’h evidon : c’hoant am boa da gompren penaos e c’hoarie an treuzkas brezhoneg er familhoù hiziv an deiz, gant ar gerent vrezhonegerien yaouank, ha goude-se, marteze, degas preder ha mennozhioù evit ma vefe soursiet muioc’h ouzh an treuzkas er familhoù gant ar politikerezhioù advuhezekaat ar brezhoneg. Setu penaos em eus graet ma soñj en em lañsañ en ul labour enklask hir, ar memor Master-e o vezañ nemet ar bazenn gentañ anezhañ.\nObjed an enklask-se zo anezhañ dielfennañ choazoù ha pleustroù yezhel ar gerent vrezhonek yaouank e-keñver o endro, o istor, o reprezanturioù sokial hag o santimant war o barregezh. Ar gerent vrezhonek ganet etre 1970 ha 1995 hag a ouie brezhoneg flour a-raok kaout o bugel kentañ eo ar boblañs a zedenn ac’hanon. Dav e vo din perc’hennañ frammoù teorik stag ouzh ar sokiologiezh, ar bsikologiezh, ar sokioyezhoniezh, hag ouzh skiantoù an deskadurezh, evit kas dour da vilinoù ma enklask.\nDaou bal am eus lakaet d’ar memor-se : ur pal didaktik da gentañ hag ur pal skiantel da eil. Fellout a rae din tennañ gounid eus al labour-se evit en em stummañ pelloc’h war an enklaskerezh da gentañ. N’on ket bet stummet na war ar sokiologiezh, na war ar bsikologiezh, na war skiantoù an deskadurezh, hag emskiantek e oan e ranken tostaat da vat ouzh frammoù teorik an danvezioù-se evit kas ma enklask da benn. Ar Master a oa ivez un digarez da bleustriñ war ar vetodologiezh, krouiñ hag amprouiñ binvioù enklask (atersadennoù, goulennaoueg). Pouezus e oa evidon deskiñ pellaat diouzh ma danvez enklask ivez, lezel sell ar stourmerez a-gostez evit gallout teurel ur sell skiantourez war ma danvez. E-keñver ar pal skiantel e felle din dielfennañ choazoù ha pleustroù yezhel un niver bihan a gerent (un dek bennak) evit kregiñ da lakaat martezeadennoù war-wel.\nA-raok stagañ gant an enklask difraostañ em eus klasket kaout ur sell-tro war treuzkas ar brezhoneg er familhoù dec’h hag hiziv. Goude-se em eus klasket binvioù metodologel ha binvioù teorik hag a glote gant ma ezhommoù. Neuze em eus gellet mont war an dachenn hag atersiñ tud, evit ma brasañ plijadur. E eil lodenn diwezhañ ma memor e kinnigan disoc’hoù an enklask difraostañ : deskrivañ choazoù ha pleustroù ar gerent da gentañ, ha dielfennañ anezho e-keñver o endro, o santimantoù war dalvoudegezh ar brezhoneg ha war o barregezh, da eil. Erfin, em eus klasket sklaeraat objed ma enklask a yelo d’ober danvez ma zezenn diwezhatoc’h.\nMemor Master "Treuzkas ar brezhoneg d’ar vugale ? Choazoù ha pleustroù yezhel ar gerent vrezhonek yaouank" (PDF - 1.1 Me)


Ur rummad testennoù diwar e benn ha diwar e vurzhudoù a gaver silet e Kentañ Levr ar Rouaned ( 1R 17-19 ) hag e penn kentañ Eil Levr ar Rouaned (2R 1-2, 1-11).\nBevañ a reas e rouantelezh an Norzh da vare Ahav, roue Israel (874 KJK-853 KJK) hag e wreg Izevel, merc'h Et-Baal, roue ar Sidoniz.\nKaset e voe da Sarefta (a zo eus Sidon) e ti un intañvez prest da vervel gant an naon. Magañ a reas anezhañ gant ar pezh a chome ganti hag eñ da lavarout « Rak evel-hen e komz an Aotroù, Doue Israel : 'ar skudellad bleud n'echuo ket, ar jarlad eoul ne goazho ket, betek an deiz ma roio an Aotroù glav war c'horre an douar !' ». Ha n'ehanas ket ar skudellad bleud ha ne goazhas ket ar jarlad eoul « hervez promesa an Aotroù ». Goulenn a reas digant Doue adkas ar vuhez e mab an intañvez a oa o vervel hag e selaouas an Aotroù ouzh mouezh Elia ».\nKounnaret e voe Izevel, gwreg Ahav, gant ar pezh en doa graet Elia, gourdrouz a reas anezhañ hag voe rediet Elia da dec'hout kuit.\n↑ (br) Troidigezh An Tour-tan, pp156- 157, 1R 18)\nAdtapet diwar « https://br.wikipedia.org/w/index.php?title=Elia&oldid=1978350 »


Pompeu Fabra i Poch, ganet e Gràcia (e Barcelona) d'an 20 a viz C'hwevrer 1868, ha marvet e Prada (Pireneoù) d'ar 25 a viz Kerzu 1948, a oa ur yezhadurour hag en deus lakaet dre skrid reolennoù ar c'hatalaneg a-vremañ.\nPompeu Fabra e 1933\nPa oa Pompeu Fabra o studiañ an ijinouriezh e oa krog da vezañ dedennet gant ar filologiezh. E 1891 e voe embannet e Ensayo de gramática de catalán moderno (Skrid-arnod yezhadur ar c'hatalaneg a-vremañ) gant an ti-embann L'avenç. Ennañ e tiskrive, evit ar wech kentañ, hag en un doare skiantel, ar c'hatalaneg, treuzkrivet en ur fonetik resis. Gant Jaume Massó i Torrents ha Joaquim Casas i Carbó e reas un eil studiadenn war ar yezh er gelaouenn L'Avenç. Evit ar wech kentañ e veze klasket reizhata ar yezh en un doare skiantel. Tabut bras a voe savet gant ar skrid-arnod -se, hag a roio skouer da normalizdur ar yezh. E 1902 e voe degemeret da studiañ ar gimiezh e skol an ijinouriezh e Bilbao, lec'h ma chomas betek 1912. Gouestlañ a raio kalz eus e amzer d'ar filologiezh.\nE 1906 e kemeras perzh e Kentañ Kendalc'h Etrevroadel ar C'hatalaneg, lec'h ma tiskouezas e Qüestions d'ortografia catalana (Goulennoù diwar-benn ar reizhskrivañ katalanek). Brudet e krogas e vennozhioù da vezañ, kement ma voe goulennet digantañ, gant Enric Prat de la Riba, krouer an Institut d'Estudis Catalans, e 1907, ober war-dro renerezh normalaat ar yezh. Distreiñ a reas neuze da Gatalonia, ha anvet e voe da grouer Kevrenn filologiezh an Institut d'Estudis Catalans e 1911. E 1912 e embannas ul levr yezhadur katalanek, hag ur bloaz goude e lakaas war-wel an Normes ortogràfiques (Reolennoù ar reizhskrivañ), hag a groue ur wech all kalz a tabutoù. Unan eus ar reolennoù reizhadur pouezusañ lakaet war-wel gant Fabra a oa an distagadurioù disheñvel hervez ar rannvroioù, hag etimologiezh ar gerioù. An Diccionari Ortogràfic (Geriadur ar reizhadur) (1917) a roas ar reolennoù diwezhañ.\nMonumant Pompeu Fabra e Badalona\nAdalek 1918, gant embann ar Gramàtica catalana (Yezhadur katalanek), deuet da vezañ ar yezhadur ofisiel, e krogas ul lankad a gendalc'ho betek 1932 gant embannadur ar Diccionari general de la llengua catalana (Geriadur hollek ar c'hatalaneg). Embannet e voe er memes bloavezh ar Curs mitjà de gramàtica catalana (kentelioù-krenn yezhadur katalanek), da vezañ studiet er skolioù, hag adembannet e 1968, dindan an anv Introducció a la gramàtica catalana (digoradur d'ar yezhadur katalanek). Hag e 1924 e embannas Converses filològiques (enweloù filologiezh), pennadoù berr a ziskoueze diaesterioù brudetañ ar yezh. E 1932, gant kemer-perzh Fabra er gador-gelenn, e voe kroget da studiañ ar c'hatalaneg e Skol-Veur Barcelona. Geriadur 1932, lesanvet "Fabra", a voe ur skouer evit geriadur Ofisiel an Institut d'Estudis Catalans. Ennañ e voe kavet : 1. Dilez ar c'hozhijennoù hag ar rannyezhoù. 2. Lakaat a-gostez ar gerioù hag a veze dilezet. 3. Lakaat a-gostez ar gerioù estren, pe tennet eus yezhoù all, evit krouiñ gerioù katalanek nevez. 4. Implij gerioù teknikel, lakaet e katalaneg gant ur wrizienn a orin gresian pe latin. Pompeu Fabra a yeas da vevañ da Vro-C'hall d'an 31 a viz Genver 1939, kregiñ a reas ur veaj vras er vro, e Pariz, Montpelhier, Perpignan ha Prada, lec'h ma varvas d'ar 25 a viz Kerzu 1948. E-pad bloavezhioù diwezhañ e vuhez e kendalc'has da labourat war ur yezhadur, hag a voe embannet e 1956 gant Joan Coromines. Roet eo bet e anv d'ur skol-veur e Barcelona.\nAdtapet diwar « https://br.wikipedia.org/w/index.php?title=Pompeu_Fabra&oldid=1821472 »\nDernière modification le 10 Gen 2019, à 13:59\nKemmoù diwezhañ degaset d'ar bajenn-mañ d'an 10 Gen 2019, da 13:59.


Fa Ngum a voe krouer ha roue kentañ rouantelezh Lan Xang, m'emañ, well-wazh, Laos hiziv an deiz. Dezrevellet eo istor Fa Ngum en Nithān Khun Bôrom, ul levr lakaet da vezañ skrivet gant ar roue Visun er XVIvet kantved a-benn kontañ istor e dierniezh.\nFa Ngum a vije bet ganet e 1316 e Muang Sua (Luang Prabang bremañ) ha kaset en harlu pa oa bugel da gKambodja. Eno e timezas gant ur verc'h d'ar roue khmer. Hemañ a brestas un arme da Fa Ngum a-benn adc'hounit e rouantelezh, ar pezh a voe graet ha kurunennet Fa Ngum e 1354 e Vientiane.\n↑ En Nithān Khun Bôrom eo kontet e oa bet kaset Fa Ngum en harlu dre ma oa bet ganet gant 33 dant, pezh a oa seblant fall hervez an diouganerien\nAdtapet diwar « https://br.wikipedia.org/w/index.php?title=Fa_Ngum&oldid=1815917 »\nKemmoù diwezhañ degaset d'ar bajenn-mañ d'an 16 Kzu 2018, da 23:55.


Isère (departamant) - Wikipedia\n(Adkaset eus Izera)\n1 258 722 ann. (2017)\n45° 19′ 59″ Norzh\n5° 30′ 00″ Reter / 45.333, 5.5\nAn Isère (Isera en arpitaneg; Isèra en okitaneg) zo un departamant krouet e 1790, e gevred Bro-C'hall, en Alpoù, ha roet dezhañ anv ar stêr Isère a dremen drezañ. Grenoble eo ar penn-kêr anezhañ, hag an 38 an niverenn roet dezhañ. Diwar un tamm eus Daofinez eo savet. Al lodenn suañ (war-dro 14% eus an hollad) a zo en Okitania, ar peurrest a zo en Arpitania.\nArondisamantoù an Isère[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Isère_(departamant)&oldid=1863460 »\nKemmoù diwezhañ degaset d'ar bajenn-mañ d'an 17 Gen 2020, da 16:23.


Dorn - Wikipedia\n(Adkaset eus Daouarn)\nDorn kleiz un den\nAr rann eus an ezel krec'h a zo e dibenn pep brec'h an dud hag ar primated, hag a zo pemp biz warnañ, eo an dorn. Dre ma vez daou zorn gant pep den peurliesañ e komzer eus daouarn un den.\nOrgan ar c'hemer eo an dorn a-drugarez d'ar biz-meud a zo keharpus ouzh ar bizied arall, hag organ pennañ ar stekiñ eo ivez.\nAr bizied eo an izili spisañ da-geñver lec'hiadur, hag enno emañ lod takadoù kizidikañ ar c'horf, alese o ferzh pennañ er c'hemer hag er stekiñ. Evel a c'hoarvez gant an daouorganoù arall evel an daoulagad pe an treid ez eo pep dorn reoliet dre vras gant an hanterenn empenn a zo keharp outañ : an hanterenn gleiz a vestrogn an dorn dehou.\n1 Korfadur diavaez\n2 Korfadur diabarzh\n2.2.1 Kigennoù diabarzh\n2.2.2 Kigennoù diavaez\n2.3.1 Gwaregoù a-veskell\n2.3.2 Gwaregoù diahed\n2.3.3 Gwaregoù diadreuz\n4.2 Divneuziegezh revel\n6.2 Stekiñ pe stardañ dorn\n9 Pennad kar\nTeir fennrann zo en un dorn.\nAn arzorn, a zo etre ar vrec'h hag an dorn e-unan.\nSeul an dorn a reer eus tu diabarzh an arzorn.\nAr c'hreizdorn, a zo etre an arzorn hag ar bizied.\nAr palv eo tu diabarzh an dorn, etre an arzorn hag ar bizied.\nKil an dorn eo tu diavaez ar c'hreizdorn.\nAr pemp biz, pe arbizied, a zo e penn an dorn. War ar skeudenn amañ a-zehou, eus al laez d'an traoñ :\nAr biz-meud, ar biz nemetañ daou oeñs hepken ennañ e-lec'h tri, a c'haller keharpañ ouzh ar bizied arall a-benn kemer, derc'hel pe stardañ traezoù.\nAr biz kreiz, anvet biz-bras ivez peogwir ez eo ar biz hirañ.\nAr biz-gwalenn, anvet biz-bizoù ivez ; hiroc'h eget ar biz-yod e vez peurliesañ.\nAr biz-bihan ; kalz nerzh a vez kollet er stardañ pa vank ar biz-se en dorn.\nEskern dorn un den\n(palv un dorn dehou)\n4: Oeñsoù pellek\n5: Oeñsoù krenn\n6: Oeñsoù hogozek\n7: Eskern ar c'hreizdorn\n8 : Pizenn\n9: Askorn krogek\n14 : Askorn bras\n15 : Skafenn\nBez' ez eus 27 askorn da nebeutañ e dorn un den ; a-wezhioù e vez eskern sezamek ouzhpenn, da lavaret eo eskern a zo enframmet en ur stirenn ; alies e vez daou askorn sezamek enframmet en drapezenn, a-us ar biz-meud, hag unan er c'hreizdorn a-us ar biz-yod.\nDoubl eo roll eskern an arzorn : pevar anezho (ar skafenn, ar greskenn-loar, ar biramidenn hag ar bizenn) a zo kenvellet gant eskern an arvrec'h ; gant eskern ar c'hreizdorn ez eo kenvellet an drapezenn, an drapezennig, an askorn krogek hag an askorn bras.\nGant an oeñsoù kentañ ez eo kenvellet eskern ar c'hreizdorn d'o zro.\nEus I betek V e vez niverennet eskern ar bizied, eus ar biz-meud betek ar biz bihan. Tri oeñs zo da bep biz : an oeñs hogozek eo an tostañ d'ar c'hreizdorn, an oeñs krenn d'e heul, hag an oeñs pellek e penn pep biz ; daou oeñs hepken zo d'ar biz I, ar biz-meud, n'en deus oeñs pellek ebet.\nNiverus eo kenvelloù an dorn : e pep biz etre an oeñsoù, etre ar bizied hag ar c'hreizdorn, etre ar c'hreizdorn hag an arzorn, hag en arzorn e-unan, a zo kenvellet gant ar c'hreizdorn hag eskern an arvrec'h.\nPalv un dorn, diskejet\n1 Talmerenn a-werzhid ha nervenn greiz betek ar gourbozennoù - 2 Nervennoù ar biz-meud - 3 Faskienn dreist kigenn nesaer ar biz-meud - 4 Gaol ar c'hourbozenn - 5 Kentañ kigenn etreeskernel - 6 Sont eus gaol ar c'hourbozenn a-gein betek nesaer ar biz-meud - 7 Speurenn etre ar c'hourbozenn ha kreiz ar palv - 8 Talmerenn voutin ar palv hag ar bizied - 9 Talmerenn ha nervennoù ar palv - 10 Gouin gwiennek dreist gouin ar stirenn bleger - 11 Penn stirenn bleger zon ar biz - 12 Penn stirenn bleger c'horreel ar biz - 13 Gaol greiz ar palv - 14 Gouin stirenn ar biz bihan - 15 Gouin ar pleger boutin - 16 Gouvozennoù - 17 Skourr boutin nervennoù ar bizied - 18 Talmerenn ha nervennoù a-helmo\nDaou strollad kigennoù zo e dorn un den : ar re ziabarzh, a zo penn-da-benn en dorn, hag ar re ziavaez a zo staget en dorn diouzh an eil tu hag en arvrec'h diouzh an tu arall.\nAr gourbozennoù eo kigennoù ar biz-meud, hag ar gouvozennoù re ar biz bihan.\nBez' ez eus ivez peder c'higenn etreeskernel a-gein etre eskern ar c'hreizdorn diouzh tu ar c'hil, ha teir arall a-balv diouzh tu ar palv. Peder c'higennig arall, anvet buzhugheñvel, zo etre kil an dorn hag an arvrec'h ; a-ziforc'h eo ar c'higennoù buzhugheñvel-se, pa n'int stag da askorn ebet.\n(*) Ar "voest-vutun"\nDiv gigenn hir bleger stag ouzh tu diabarzh an arvrec'h zo d'ar bizied. Da oeñsoù ar bizied int staget dre stirennoù : ar gigenn bleger c'horreel d'an oeñs pellek, ar gigenn bleger zon d'an oeñs kreiz. Da blegañ ar bizied e servijont.\nDiv gigenn bleger, unan hir hag unan verr, zo d'ar biz-meud e-unan er c'hourbozenn. Dre gigennoù arall ar c'hourbozenn, unan bellaer hag unan geharper, e c'hall ar biz-meud keharpañ ouzh ar bizied arall evit ma c'hallfer tapout traezoù.\nKigennoù astenner zo en arvrec'h ha stag ouzh kil ar bizied evit ma c'hallfer digeriñ an dorn dre astenn ar bizied. Div stirenn zo etre ar biz-meud hag an arvrec'h ; gwelet e vezont splann, ar voest-vutun a reer eus ar c'hleuz a zo etrezo dindan ar c'hroc'hen.\nUr gigenn astenner ouzhpenn zo d'ar biz-yod ha d'ar biz bihan.\nGwaregoù an dorn\nM Unan eus ar gwaregoù a-veskell\nM Unan eus gwaregoù diahed ar bizied\nM Gwareg diadreuz ar c'hreizdorn\nM Gwareg diadreuz an arzorn\nGouest eo tammoù difiñv ha tammoù fiñvus an dorn da azasaat ouzh redioù ar vuhez pemdez dre stummañ gwaregoù askornek tri zoare dezho : gwaregoù a-veskell, gwaregoù diahed ha gwaregoù diadreuz. Dre studiañ gwaregoù an dorn ez eus bet merzet mestroniezh ar biz-meud war ar bizied arall.\nPeder anezho zo, etre ar biz-meud ha pep biz arall. Ar wareg stummet gant ar biz-yod eo an hini bouezusañ evit resisted ar c'hemer ; kevret gant ar wareg etre ar biz-meud hag ar biz kreiz ez aoz un dribizegezh a ro tro da gemer traoù hep ober gant nerzh kreñv.\nN'eo ket ar biz-gwalenn hag ar biz bihan ken fiñvus hag ar bizied arall, met pouezus int pa vez ret reiñ nerzh d'ar stardañ ; pouezus dreist-holl eo ar wareg etre ar biz-meud hag ar biz bihan evit kement-se.\nEtre pep biz hag an arzorn ez eus gwaregoù diahed, hini ar biz-meud o vout an hini fiñvusañ. Da heul emañ ar wareg etre ar biz bihan hag an arzorn ; reut eo an teir gwareg arall, met fiñvus drezañ e-unan e chom ar biz-yod a-drugarez d'ar c'higennoù pleger hag astenner a zo stag ouzh e oeñsoù.\nDiv wareg ziadreuz zo, pep hini anezo o vout e tu diabarzh an dorn, diouzh tu ar palv.\nGwareg ziadreuz an arzorn\nReut eo, abalamour ma rank askorn bras an arzorn fiñval kevret gant an eskern arall ; a-drugarez da stagelloù an arzorn ez eo e wareg stabiloc'h pa vez pleget eget pa vez astennet.\nGwareg ziadreuz ar c'hreizdorn\nGweñvoc'h eget hini an arzorn eo, a-drugarez da fiñvusted an eskern a zo etre an arzorn hag ar biz-meud diouzh an eil tu, etre an arzorn hag ar biz bihan diouzh an tu arall. Pa strisha ar wareg etre an daou askorn-se e kleuz ar palv da stummañ un doare traoñienn, ar strad anezhi o vout askorn ar biz kreiz er c'hreizdorn.\nDizalc'h diouzh eskern ar c'hreizdorn eo ar biz-meud, pa 'z eo stag ouzh an drapezenn.\nTeir nervenn a erru en dorn da lakaat e gigennoù da vont en-dro :\nan nervenn a-werzhid a zeu eus an trebez-skoaz dre ar vrec'h ;\nan nervenn greiz a heuilh an hevelep hent – an nervenn nemeti eo a erru en dorn dre ganol an arzorn ;\nan nervenn a-helmo, eus an trebez-skoaz a-hed an helmo betek an arzorn, ma c'haol da dizhout kigennoù ar bizied.\nNervaouiñ al loc'hañ\nDre an nervenn a-werzhid e c'haller nesaat ha plegañ ar biz-meud, hag astenn ar bizied arall.\nA-drugarez d'an nervenn greiz e c'haller plegañ an arzorn hag ar bizied, nesaat ha keharpañ ar biz-meud. Gant an nervenn a-helmo e c'haller lakaat ar c'higennoù all da labourat.\nNervaouiñ ar c'hroc'hen\nGant an nervenn a-werzhid ez eo nervaouet kil an dorn, eus ar biz-meud betek ar biz-gwalenn ; kil ar biz-yod, ar biz kreiz hag oeñs hogozek ar biz-gwalenn zo nervaouet ganti ivez.\nGant an nervenn greiz ez eo nervaouet tu-palv ar biz-meud, ar biz-yod, ar biz kreiz hag an hanter eus ar biz-gwalenn.\nGant an nervenn a-helmo ez eo nervaouet ar biz bihan hag an hanterenn arall eus ar biz-gwalenn ; un drederenn eus palv ha kil an dorn, diouzh tu an arzorn, zo nervaouet ganti ivez.\nEvit an darn vrasañ eus an dud e talvez kement-se avat : e lod anezho e vez nervaouet ar biz-gwalenn en e bezh gant an nervenn a-helmo, pa vez graet heñvel gant an nervenn greiz e tud arall.\nTev ha divlev eo kroc'hen ar palv ; moanoc'h eo a-hed linennoù plegoù an dorn, el lec'h m'emañ stag ouzh ar gwiadoù diabarzh hag an eskern.\nSklaeroc'h eget hini peurrest ar c'horf eo kroc'hen ar palv, evel kroc'hen seul an troad. Ne c'hall ket rouzañ en heol, abalamour da c'henennoù a harz ouzh ar c'henderc'hañ melanin el lodennoù-se eus korf mab-den.\nGoloet a vegennoù derm eo ar palv hag ar bizied ("bizlouc'hadoù" a reer anezho) a-benn aesaat ar rimiañ.\nTanav, blevek ha flour eo kroc'hen kil an dorn. Gweñv eo, evit ma c'hallfe en em zastum pa vez astennet ar bizied : war-dro 3 cm eo an diforc'h a hirder e kroc'hen kil an dorn etre ar bizied astennet hag ar bizied dastumet en ur meilh-dorn.\nEn darn niverusañ eus an dud ez eus un dorn a zo mibinoc'h eget egile, an doarn dehou peurliesañ ; 8 % hepken eus an dud zo kleizidi, paotred aliesoc'h eget merc'hed, gant muioc'h pe nebeutoc'h a gleizidi hervez ar pobladoù.. E-pad pell, hag e meur a sevenadur, ez eo bet rediet ar gleizidi da ober gant o dorn dehou.\nLod tud zo ken ampart gant o dorn kleiz ha gant o dorn dehou, daouzehouiat int – ar pezh a dalvez o deus daou zorn dehou, un doare all c'hoazh da lakaat un dorn dreist egile.\nDisheñvel eo daouarn ar merc'hed diouzh re ar baotred. War-dro 17 cm eo hirder re ar merc'hed, 19 cm re ar baotred. Heñvel evit a sell ouzh o ledander : 7,5 cm evit ar merc'hed, 8,5 cm evit ar baotred. Flouroc'h eo kroc'hen daouarn ar merc'hed, ha sklosennekoc'h re ar baotred. Kreñvoc'h e vez daouarn ar baotred er stardañ peurliesañ.\nTupaia javanica, ur Scandentia, e dorn un den\nUn emdroadur eus daouarn fiñvus ar spesad Scandentia a veve 100 milion a vleadoù zo eo daouarn an dud, ha daouarn ha treid ar primated. E-kerzh an emdroadur-se e c'hoarvezas kemmoù bras en empenn, hag an daoulagad en em gavas e kreiz an dremm, kement-se a-benn kaout ur gweled stereoskopek (i.e. e bos) evit aesaat ar c'hemer. Dre ar biz-meud o treiñ da geharpus e voe resisoc'h ar c'hemer ivez.\nWar-dro 3,6 milion a vleadoù zo e savas ar spesad Hominidæ da gerzhet war e zaoudroad hepken, ar pezh a roas tro d'e zaouarn da vout fiñvusoc'h ha resisoc'h. Diwezhatoc'h ez emdroas an daouarn c'hoazh, a-benn azasaat ouzh implij ar binvioù kentañ.\nPetra bennak ma 'z eo daouarn ar primated uhelañ, evel ar gorilhed hag ar chimpanzeed, damheñvel ouzh re an dud a-fed korfadurezh, n'int ket ker mibin : reizhiad nervel an dud eo pennabeg kement-se, p'he deus emdroet betek ma vije an dorn un benveg eus emskiant mab-den ; dorn mab-den eo ar benveg pennañ evit etrewezhiañ gant e endro, ha dre e resisted er jestroù ez eus anezhañ un eztaol eus personelezh an den.\nMuzuliañ gant an dorn\n1) Palv • 2) Rahouenn • 3) Palv an dorn\nDaouarn un den o pediñ, gant Albrecht Dürer (1508)\nStard-dorn entre Karl V ha Frañsez Iañ (Bro-C'hall)\nEr gristeniezh e vez pedet alies o juntañ an daouarn.\nStekiñ pe stardañ dornAozañ\nStardañ an dorn a vez graet da saludiñ an dud. Doareoù nevez zo da saludiñ mignoned e-touez ar yaouankizoù, diwar skouer morianed SUA, dre stekiñ dornioù serret. Stekiñ dornioù digor a vez graet ivez da donkañ marc'hadoù. Pokat d'an dorn a vez graet ivez gant tud zo, e degouezhioù zo.\nGant an dud a zo bouzar, ha gant re all ivez, e vez implijet da gomz pe da zisplegañ traoù ha ne vezont ket displeget dre ar gomz.\nGant an dorn e vez muzuliet ar rahouenn.\nPa vez freuz-dorn, er c'hoari-c'hartoù, ne c'hoarier ket an taol, hag e vez adroet ar c'hartoù.\nUr mirdi skiantel zo anvet Musée de la main er Centre hospitalier universitaire vaudois (CHUV) e Lausanne, en Suis. Eno ez eus bet dastumet binvioù implijet gant an daouarn.\n↑ Yann Ezel, Askornouriezh, Hor Yezh, 1983\n↑ Les gauchers (fr)\n↑ Francis Favereau (1992), Dictionnaire du breton contemporain, Skol Vreizh, ISBN 978-2-903313-41-8\nUr muzul eo ar palv amañ, a vez gant ar bizied juntet peurliesañ. Disheñvel eo neuze diouzh 3, a zo palv an dorn.\nEskern an arzorn\nSellit ouzh ar ger Dorn er\nAdtapet diwar « https://br.wikipedia.org/w/index.php?title=Dorn&oldid=1811675 »\nDernière modification le 30 Du 2018, à 10:12


Menez an Eürustedoù - Wikipedia\nMenez an Eürustedoù gwelet eus Kafarnaom\nIliz an Eürustedoù, bet kensakret e 1938\nMenez an Eürustedoù pe Menez ar Gwenvidigezhioù zo un dorgenn e Galilea, etre Kafarnaom ha kêriadenn Jenezared, m’en defe embannet Jezuz e « Sarmon war ar Menez » pe « Embann ar Rouantelezh » (Mz 5,1-12 ; Lk 6,17.20-26).\nE Tabgha, e tu an hanternoz, en tu all d'an hent a gas d'an eien, e oa gwechall santual kentañ an Eürustedoù, bet savet moarvat er IVe kantved ha distrujet gant kren-douar 419. Adsavet e voe nebeut war-lerc'h, ha diskaret en-dro goude an Xvet kantved.\nAdalek mare ar Groazidi e voe kemeret ar pleg da lidañ embannadur an Eürustedoù uheloc'h war ar menez, 1 200 m pelloc'h, el lec'h ma weler bremañ un iliz ront bet anvet Iliz an Eürustedoù ha kensakret e 1938. \nMor Galilea gwelet eus Menez an Eürustedoù\nIliz an Eürustedoù,\nAl lenn gwelet eus an dorgenn\nAoter an iliz\n↑ Diwar ar ger gwenvidigezh(ioù) a gaver e geriadurioù Gregor, Vallée, Hemon, Ménard.\n↑ Job an Irien, Douar Santel. Terre Sainte, Ti embann Minihi Levenez, niv. 51-52, 1998, p. 44.\nAdtapet diwar « https://br.wikipedia.org/w/index.php?title=Menez_an_Eürustedoù&oldid=1736574 »\nKemmoù diwezhañ degaset d'ar bajenn-mañ d'an 24 Gen 2017, da 22:11.


Pajenn:Al Lae - Bilzic.djvu/77 - Wikimammenn\nPajenn:Al Lae - Bilzic.djvu/77\nEun dervez ’ta, ar barner a deuas d’ar bourk. D’ober petra ? Ze na zell kel ouzoc’h, na kennebeut ouzon-me. Dont a eure d’ar bourk, ha war varc’h, war gazeg e dlejen lavaret. E varc’h (e jao a lavarje eur bloc’hig) a oa eta eur gazeg, Bidoullig he hano, eur gazeg wenn, koz douar. Staga a eure ar barner e gazeg e marchosi Mari-Janig, eva a eure eur bannac’hig, hag hen d’ober e vennad.\nAr vugale a zo klufan, ken klufan hag ar merc’hed ; ar barner, aet en e hent, setu int er marchosi. Gliz a rê. Hag int da zellet ouz ar gazeg ; gwelet koulskoude o devoa bet Bidoullig meur a gant gwech. Bilzig a oa, evel ma oa dleet, en o zouez. Ha penôs… (Piou hen lavaro ?… hen marvad ne ouie ket e-unan) e savas en e vennoz koun gwialenn ar barner, hag ive ar c’hoant, an ezomm d’hen tizout d’e dro.\nKeit ha ma oa bet o redek ar pardoniou gant bugale ar bevien, o ruza e voutou war henchou Breiz-Izel, an nevoa disket — c’houi her goar ervad — kalz a droiou burzudus. Evit ober fringal eur marc’h pe eur gazeg — gwelet an nevoa hen ober meur a wech — daoust pegen koz d’ean pe d’ei da vea, n’oa ket red rei d’ean pe d’ei kalz a gerc’h ; eur bodig drez, dindan e lost, a oa gwelloc’h eget kerc’h na gwin-ardant.\nSioulik, gir da zen, Bilzig a glaskas, a gavas, a zidelias eur bodig drez ha ne viras nemet begig ar brank kalet ha leun a zrein. Tostaat a eure, heb ober van a netra, ouz ar gazeg, hag ar begig drein e sikas e-mesk ar reun, dindan lost ar gazeg. Hag hen er-mêz ar marchosi da c’hoari kornigell gant Jojo ha daou pe dri all.\nNebeut goude, ar Barner, evet gantan peder pe bemp takadennig, a deuas d’ar marchosi :\n— Erru ar barner ! ar barner !\nEur sutelladenn :\n— Nebon ! Kanfarted ec’h et da vont alese !\nEun tôl sutell entre e zent :\n— Ar wialenn ! ar wialenn !\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/77&oldid=118933 »


Pajenn:Instructioneu santel ar er gurionnéeu principal ag er religion, 1790.djvu/246 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/246\nmeit-hac ean e vehai un avantage-benac é quemènt-ce, pé un nécessité-benac d’er gobér ; ha hoah réd-è seèllèt guet pèh intantion ha de bihue en ou dizolér. Par-exampl, n’en dai quet goal-gonz-è avertissein un tad, ur mæstr ag en droug e ra ou bugalé, pé ou serviterion : nac avertissein er Person, pé un dén honest-benac en dès otorité én ur Barræs, ag er scandal, pé fal affærieu e bass én ur hanton pé én un ti-benac, eit ma laquei reihtæt, mar eèll : nac avertissein unan-benac e uélér é hantein hemb goud certæn tud vincius ha debauchét. Obligét vér memb guhavè d’aveitissein ; èl mei serviterion péré e uelehai er vugalé ag en ti doh hum zirangein, pé é laireah ou zud, &c. Obligét veheoh hoah de zisclæriein d’er Person un ampechemand e hanàueheoh ar un diméein, de laquad hou ç’hanhue ar ur Monitoër, meit-hac exant veheoh, ha de zisclæriein er urionné d’er Juge, idan boén a voud éscommuniét, &c.\nCablus vér ag er péhet a oal-gonzereah : 1.° A pe larér ar goust en Nessan brassoh droug eit n’en devai groeit. 2.° A pe daulér ul lihue du ar é ævreu mat, èn ul larèt, par-exampl, en ou groa eit bout seèllét hac istimét, &c. 3.° A p’er mêlér guet un ton yein ha milis. 4.° A pe zizolér é zefauteu, pé ur faute-benac en dès groeit. 5.° A pe gleuér er mêlein ha ma rér dantand pé dré ur silance trist pé dré ur gest-benac, ne vai quet tout gùir er vad e larér a nehou. 6.° A\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/246&oldid=128788 »


Pajenn:Le Clerc - Ma beaj Londrez, 1910.djvu/148 - Wikimammenn\nPajenn:Le Clerc - Ma beaj Londrez, 1910.djvu/148\niskis), e chomomp en hon gwetur : uhel ê hag, e tu hont da ze, pozet ê elec’h ma tle tremen al loden vrasan eus hon foblig.\nSeder int ha lorc’h enne o tougen eun draig bennak, pe drapo, pe c’houriz, pe lieten, pe rozen, eun dra hag a ziskoe o c’harante evit Jezus-Krist, ar Werc’hez hag an Tad Santel ar Pab. N’int ket reizet ken evel ma oant er prozision : kerzet a reont a strollado, ha buanoc’h. Kanan n’o deus ken d’ober, na ken nebeut delc’hen o zeod liammet. Ha gwell a ze. Anez, ne vijemp ket bet saludet gante evel mac’h omp bet.\nA-boan eo d’ê bean gwelet soudanenno en hon gwetur, m’o deus anaveet beleien gatolik deut a ziavêz, ha ma krogont da hopal eus o gwellan : « hourrah ! hourrah ! » O mouezio skiltr ha lemm a droc’h d’imp hon diskouarn. Ne reont koulskoude nemet kriski hon levenez ha lakat anomp da huchal evelte. Er memes doare e respont dre finv hon zôko hag hon mouchouero d’o re, Pa ve tavet eur vanden, e stag eun all gant an dourni. Ha ret d’imp, n’eus ket da laret, ober evelte. Peadra d’hon skwizan, e seblantfe. Klemm ebet eus hon feurz koulskoude, nemet pac’h int tremenet oll, pa n’an neus ken hon c’horzailhen hag hon divrec’h da labourat : evel melkoni a zantomp neuze.\nC’hoant ganimp da hadtanva eun hevelep dudi, e laromp d’on zoucher mont war rôk dioustu, ha kemer ru Victoria, elec’h e sonjomp n’ê ket diviet c’hoaz an neuden a ra ar vugale gatolik ’n eur vont war o c’hiz.\nMad hon deus grêt : bandenno anê ac’h a war droad, kemeret gante an daou drotouer, Mes o lezel a reomp war hon lerc’h, dre ma kerz hon c’hezeg\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/148&oldid=109589 »\nKemmoù diwezhañ degaset d'ar bajenn-mañ d'an 6 Du 2017, da 12:31.


Droug an divskouarn - Wikipedia\nDroug an divskouarn\nArabat eo selaou re greñv !\nDroug an divskouarn zo un anv hollek evit meur a zroug deuet diwar re a drouz en-dro dimp. Trouz a vez muioc'h-mui e-barzh ar gevredigezh, abalamour d'ar binvioù trouzusoc'h bemdez, ha fall eo an trouz evit yec'hed an divskouarn. E kêr evel war ar maez, el labour evel er gêr, ne vez ket graet brav d’hon divskouarn. An trouz eo enebour kentañ ar yec'hed er bed a-vremañ, hervez Aozadur Bed ar Yec’hed. Koll ar c’hleved a zo deuet da vezañ an droug kentañ gouzañvet gant ar c’horf. Dont a ra da bevare kaoz a gleñved e-barzh al labour ; hervez al lezenn c'hall ez eo anavezet an trouz evel un dañjer el labour abaoe 1963.(Daveoù a vank)\n10 % eus an dud e broioù zo, SUA, Japan, Europa, o devez poan o klevout, ha muioc’h-mui a dud a ya da welout ur mezeg abalamour da se, hogen muioc'h a baotred eget a verc'hed. Tapet eo ar vugale gant an droug ivez.\nDrailh[kemmañ | kemmañ ar vammenn]\nN’omp ket par dirak an trouz, rak kemmañ a ra an amzer tremenet e-kreiz an trouz hervez doareoù bevañ an dud. Hervez skuizhder ha kizidigezh an dud ivez n’en em zalc’ho ket atav daou zen en hevelep lec’h trouzus. Ne c’houzañv ket daou zen en hevelep doare e-mesk an hevelep trouz. Kentoc’h eget komz eus dekibeloù hag eus kreñvder an trouz, e kav gwelloc’h ar glevedoniourien komz eus an doare ma vez klevet kreñvder an trouz. 37% eus an dud yaouank etre 15 ha 19 vloaz o deus poan o klevet. Sonvaleerien MP3 lakaet re greñv, c’hoarioù video a-bouez-penn, ha re bell amzer e-barzh ar ravoù, gant kement-se e teu an drailh.\nBoudinelloù[kemmañ | kemmañ ar vammenn]\nHervez ar glaskerien o deus ar re yaouank muioc'h-mui a boan o kompren an dud, balamour d'ar boudinelloù, a zo tintoù pe trouzioù tasmantel ; etre 10 ha 15% eus ar C'hallaoued o devez bec'h gant-se.(Daveoù a vank) N'ouzont ket ken petra eo bevañ en didrouz, gant ar c'hwitelladennoù iskis, hegazus-se. Koulskoude, n'eo ket an holl dud zo displijet gant ar boudinelloù. Gwelet e vezont gant pobloù 'zo, evel Sinaiz, e-giz arouezioù eus an Doueed.\nUn droug nevez all zo en divskouarn, an usklev, a zo un dreistkizidigezh ouzh an trouz hag a laka pep trouz da vezañ poanius-kenañ.\nPrognosis[kemmañ | kemmañ ar vammenn]\nAn darn vrasañ eus an dud tapet gant an tinnitus a gustum ouzh o droug gant an amzer. Darn avar a c'houzañv kalz, hep distag.\nSaotradur dre drouz\nAdtapet diwar « https://br.wikipedia.org/w/index.php?title=Droug_an_divskouarn&oldid=1973082 »


Roazhon a sin live 2 ar garta Ya d’ar brezhoneg\nGaëlle Andro ha Lena Louarn\nYa d'ar brezhoneg 06/02/2014\nLid-sinañ live 2 ar garta Ya d’ar brezhoneg gant kêr Roazhon a zo bet dalc’het d’ar Meurzh 24 a viz C’hwevrer 2014.\nLid-sinañ live 2 ar garta Ya d’ar brezhoneg gant kêr Roazhon a zo bet dalc’het d’ar Meurzh 24 a viz C’hwevrer 2014 en ti-kêr dirak an it. Gaëlle Andro, eilmaerez 1añ hag an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik.\nGoude bezañ bet al label live 1 e 2008 ez eus fellet da gêr Roazhon mont pelloc’h evit diorren implij ar yezh en ur zibab 8 ober nevez da gas da benn ac’hann da 3 bloaz.\nLakaat a raio kêr Roazhon ar pouez war diorren ar brezhoneg er skolioù dre staliañ un eil lec’hiad kentañ derez Diwan e 2014 ha dre labourat evit ma vo digoret un hentad divyezhek e skol bublik ar C’hourrouz a zigoro e 2015. Tostaat d’ar 1000 bugel skoliataet en un hentad par-ouzh-par pe dre soubidigezh, eus ar skol-vamm betek al lise, a vo gallet ober e kêr Roazhon diwar-se. Digeriñ ur vagouri divyezhek a zo bet lakaet da bal war ar marc’had.\nLakaat ar brezhoneg war wel er vuhez foran a vo un ahel pouezus all : lakaet e vo panelloù divyezhek e-diavaez hag e-diabarzh ar savadurioù publik, ha diwar vremañ e vo divyezhek kement plakenn-straed a vo staliet. Ur pennad divyezhek a vo embannet e kannadig an ti-kêr bep miz ivez.\nEvit abegoù a surentez, trugarez da ober ar jedadenn-mañ : 19 + 17 19 + 17 *


Pajenn:Le Crom - Buhé er Sænt, 1839.djvu/749 - Wikimammenn\nPajenn:Le Crom - Buhé er Sænt, 1839.djvu/749\n19 CALAN-COCYAK. — SAKTÉS EUSABLTH A ïlONCIilü , INTAKVÉS. 731 Er juge, ullâti alnn iet rleuslou d’eti ol miraoleu-zé, e ras cotuluio Romaen d’er prison, lia durnnrl en nnuér ma oé l>et. énou, ne cessas a vrmlein gloér Jésus-Clu ouist. É lcli haquein un tarnkg èl aguênt, ean e gonzé hilleih aussoh. Diocletiane ras solannisein nezé en uéguêmlvèil \_lni ma oé ampeleur, ha ranlet e oé bet ou liberié «ren ol brisonnerion, nameitde sant liomaen, péliani, goudé en dotit soullrei hoah ér prison tonrmunteu éatius, e oé bet anlin taguei, hag e yas de reccu én nean er recompancc ag é ol souflVanceu. Achihue e r:ts èl-cé è \_anir gloriusér blai 503. Krüciiun. Er marlire zou un hanâucdigueali publiq e zeliambde Zoué, un devter e ru d’emb liur retigion. Eurus en hani, péhani, dié ur grapce spècial, c zou desimet de sieilleiné fé dié é Itoêd! Vèli ur gjoèr, pèh ur bonhenr elt mab-dén, eit ur penrqueih pèhour, gobér er sacrelico ag ur vuhé miserable eitun Doué pèhani, tlié ur garanté divusnl, en dès sacreiiet itr vuhé infinimarit précius eitsalvedigueah en ol dud ! Er Vartircd , revé er péh e seneiie er guir-zé, e zon tesieu, de larel-é , raniein e rani tes-toni dï buissancè ha de vadeieah Doue, é péhani c laquant ou ol gon-tiance, ha d‘er luiirionnè ug en Aviél, e sonnant diè ou goèd. Ag én ol testonieu, er martir e zou crsplunnan, er gloriussan de Zoué, en Itani capaplan d*accouragein er fidélèdha de hounie de Jésus-Chrouist er ré ne gredant quet én-ou. Rac*cé courage er Yarlirèd en dès secouret mat éiablissein èr bed el lézen a grechéneah : unan ag er moyandeu-é en dès choégei providance Doué eitaccomplissein en oevre l>ras-cé, Hù rantein e ramb-ni tesioni de Zoué lia d’hur Religion, ahoèl drè er pratique ag er vertuyeu e zou ordrènel d’emb? Ré quêntoli ne zisinouramb-ni, drè hun pèhêdeu , en llis santel, a bèhani liun nès en inour de voul mambreu, ha ii’exposamb-ni hanhue adorable hun Doué de vlasfêmeu en difidelèd? EW HAKDÊCVÈD DB A VIS CALAN-GOUYAW,\nSANTÉS ELISABETH A HOKGRIE, INTANVÉS. Er Saniés-men e oé merh der Roué a Hongrie, ha discoein e ras a vihan en hédoé receuet guet Doué graeceu particulièr : er garanté doh er bed ne gavus jamaes léli èn iiè lialon, péliaui e oè perpel laen a gaianté Doué; ha deusiou nia oè hemb cesse é creis en liiourieu hag er pligeadn-rieu, hiscoah ne oé bel gùèlet ur brincès fpien dlsiague doli en ol vani-téeu. Hum ranfermein e ré liès én héchapelle, é péhani é pedéguet er brassan respecL, hag a pe n‘hi havé quel diguèor, lii lium laqué ar hé deulin doh en or eil presantein de Zoué hé adorationeu ordinaer. Un devotion vras hé doé eil hè jEI-Gardièn hag ehué è quevér sanl Yelmn-en-Aviélour. Pe antréé èn iiis, Elisabcih e lamé a ziar hé fén hé houron goarnisset a ziamandeu , hag èl ma oè bet gùulennei guet-hi uerac é ré quement-cé, hi ê rescondasguet stmpliciié en hi déhé credel manqueiri a respect, èn ur zougue ur gouron a ziamand éti ul ieh è péiiani é hùclé ur goui on sperne ar bèn Jé>us-€lirouist hè Salvèr. Er goal déadeu n’espergnezunt quet er verh youancq santeï-men : lod c ré goub a hé fratiqueu a zevotïon, liag e laré n‘lii doé d iiobèr meit lium denneiu én ur hovand, a pe ne vcnné quet bihuein rcvè hé rang; 752\tbühé\nAdtapet diwar « https://br.wikisource.org/w/index.php?title=Pajenn:Le_Crom_-_Buhé_er_Sænt,_1839.djvu/749&oldid=107539 »\nKemmoù diwezhañ degaset d'ar bajenn-mañ d'an 9 Gwe 2017, da 14:48.


Sede pelec'h emañ Gares e Nafarroa.\nAr pont roman war ar stêr Arga.\nTour iliz ar Grusifi\nGares (pe Puente la Reina hervez ar stumm spagnolek kenofisiel, da lavarout eo “Pont ar Rouanez”) zo ur gumun e Nafarroa en Euskal Herria, war lez ar stêr Arga. Gwechall e oa ul lec'h tremen d'ar birc'hirined ac'h ae da Sant Jakez an Turki, hag eno e kengeje hentoù Navarra hag Aragon.\nAEK[kemmañ | kemmañ ar vammenn]\nUr skol euskarek evit oadourien zo bet digoret e Gares e 2010 gant AEK.\nAdtapet diwar « https://br.wikipedia.org/w/index.php?title=Gares&oldid=1481938 »\nKemmoù diwezhañ degaset d'ar bajenn-mañ d'an 4 Ebr 2013, da 23:51.


Hervez Maodez Glanndour , e vefe bet skrivet ul lizher all etre an daou lizher a anavezomp goude « bezañ tremenet dre Gorintoz, gweladenn bet poanius-kenañ evitañ ». Anvet eo gant Paol al lizher-se « al lizher e kreiz an daeroù » (2 Kor 2, 3-9 ha 7, 8-12). Kollet eo bet. Hervez ar « Bible de Jérusalem » e vefe 2 Kor 10-13 un darn eus al lizher e kreiz an daeroù bet staget ouzh 2 Kor gant ar re o deus strollet skridoù an abostol.\nPiv en deus skrivet al lizher-mañAozañ\nPegoulz ha pelec'h e voe skrivet al lizherAozañ\nEvit piv eo bet skrivet ? Peseurt kelennadurezh a gaver ennañ ?Aozañ\nAdtapet diwar « https://br.wikipedia.org/w/index.php?title=Eil_lizher_d%27ar_Gorintidi&oldid=1873255 »\nDernière modification le 29 Ebr 2020, à 10:49\nKemmoù diwezhañ degaset d'ar bajenn-mañ d'an 29 Ebr 2020, da 10:49.


Kelc'h Maksen Wledig: Stad ar boblañs e Breizh\nEus embannadurioù an I.N.S.E.E., ensavadur gall ar stadegoù hag ar studioù armerzhel, e tennomp ar sifroù-mañ :\nKendreiñ hollek ar boblañs e Breizh.\nDepartamantoù Niver ar boblañs e miliadoù\n01 01 64 01 01 65 01 01 66 01 01 67\n22 501,4 500,4 499,0 498,4\n29 754,6 755,4 755,7 755,8\n35 624,5 628,0 631,4 633,1\n44 822,9 832,5 840,1 848,2\n56 533,5 533,6 533,6 533,6\nBreizh 3 236,9 3 249,9 3 259,8 3 269,1\nKefridiel eo ar sifroù-mañ evit ar bloazioù 1964 ha 1965 hepken .\nDre an daolenn eus kendreiñ poblañs Vreizh war dri bloavezh e tiverzomp un nebeut devoudoù :\n– kresket eo poblañs hor bro eus 32 200 annezad en ur ober tri bloaz ; he feur-kreskiñ zo bet 3,03 ‰ (goût a ouzer emañ feur-kreskiñ broioù all Kornogeuropa e-tro 10 ‰) ;\n– un departamant zo war zigresk niver e boblañs :\n22 : – 3 000\n– daou zepartamant zo peuzdigemm o foblañs :\n56 : + 100\n29 : + 1 200\n– daou zepartamant zo war-gresk o foblañs :\n35 : + 8 600\n44 : + 25 300 ;\n– mar seller ouzh ar Ranndir Steuñvel Bretagne (R.S.B.), eleze ar pevar departamant 22,29,35,56, e stader ez eo tremenet ar boblañs eus 2 414 000 da 2 420 900, da lavarout eo ez eo kresket eus 6 900 annezad dindan dri bloaz, kement ha diouzh ur feur-kreskiñ 0,9 ‰.\nE-keit-se, ez emdroe poblañs Frañs eus 48 134 400 da 49 650 200, da lavarout eo e kreske eus 1 515 800 ann., kement ha diouzh ur feur-kreskiñ 10,1 ‰.\nNotomp ez eo feur-kreskiñ poblañs an departamant 44 par da 10,2 ‰.\nAn dudegezh e Breizh a oa 95,9 ann./km2 d’ar 01 01 67.\nAn dudegezh e Frañs a oa 90,2 ann./km2 d’ar 01 01 67.\nKendreiñ remziel ar boblañs e Breizh.\n1964 (a) 1965 (a) 1966 (b) 1967 (b)\n22 8 672 8 443 8 199 8 073\n29 13 333 12 919 13 681 13 513\n35 12 004 12 089 12 860 12 688\n44 16 884 16 041 16 569 16 863\n56 10 079 9 887 9 584 9 477\n22 6 186 6 627 6 613 6 437\n29 8 732 9 466 9 432 9 119\n35 6 847 6 943 7 181 7 124\n44 8 596 9 047 9 114 8 812\n56 6 418 6 796 6 718 6 391\n22 2 486 1 816 1 578 1 636\n29 4 601 3 453 4 249 4 394\n35 5 157 5 146 5 679 5 564\n44 8 288 6 994 7 455 8 051\n56 3 661 3 091 2 866 3 086\nBreizh 24 193 19 530 21 827 22 731\n(a) sifroù kefridiel, diwar niveriñ ; (b) sifroù jedet da c’hortoz1.\nFeur-emgreskiñ ar boblañs vreizhat, da lavarout eo an diforc’h etre feur-genel ha feur-mervel hep derc’hel kont eus an treuztiriañ (divroañ, enbroañ), zo bet 6,7 ‰ e-pad an tri bloaz 1964,65,66.\nUn nebeut evezhiadennoù a c’haller ober :\n– ganet ez eus bet 65 550 bugel en hor bro en tri bloavezh 1964, 65,66 ; feur-emgresk ar boblañs vreizhat zo bet enta 6,7 ‰ ;\n– an diforc’h etre ar c’hendreiñ hollek (+ 3,03 ‰) hag ar c’hendreiñ remziel (+ 6,7 ‰) a ro muzul ar c’hendreiñ egorel pe dreuztiriañ (– 3,67 ‰) : dre bep 100 bugel ganet e Breizh ez eus 50 den o tivroañ. Tud yaouank en oad da c’henel eo peurliesañ an divroerion ; ar vugale a c’hanont er-maez eus ar vro a zeu da greskiñ ar c’holl boblañs. Dre ma ne c’haller ket lakaat ar vugale-se e kont er c’hendreiñ remziel, e ranker sellout ar feur-emgreskiñ 6,7 ‰ izeloc’h eget feur-emgreskiñ gwirion ar boblañs ganet er vro ;\n– an departamant ma emañ saviad ar boblañs en e washañ eo 22 : e tri bloaz ez eus bet ganet 5 880 bugel ennañ, ha war un dro ez eo digresket ar boblañs eus 3 000 annezad ; da lavarout eo, dre bep 100 bugel ganet en departamant-se ez eus 150 den o tivroañ. Da heul ivez e tigresk ennañ reoliek ar feur-genel evel ma c’haller stadañ war an daolenn diaraok.\nE-keit-se, e oa ganet e Frañs 1 001 463 a vugale, hag e oa dre-se ar feur-emgreskiñ par da 6,9 ‰. Ar c’hendreiñ hollek a oa evelkent 10,1 ‰, pezh a ziskouez ur c’hendreiñ egorel muiel (+ 3,2 ‰).\nEmsav 10. Here 1967


Sechelez - Wikipedia\nBanniel Sechelez Ardamezioù Sechelez\nSturienn: Finis Coronat Opus\nYezh soedhogel kreoleg Sechelez, galleg, saozneg\nKêr vrasañ Victoria\nPrezidant Wavel Ramkalawan\nGorread 455 km²\nStankter 81 188 a dud\nDizalc'hiezh diouzh ar Rouantelezh-Unanet\n29 a viz Mezheven, 1976\nMoneiz Roupi Sechelez\nEur UTC +4\nKan broadel Koste Seselwa\nKod rouedad .sc\nKod pellgomz +248\nSechelez pe ar Sechelez (saozneg ha galleg: Seychelles, kreoleg: Sesel), ent-hir Republik Sechelez (saozneg: Republic of Seychelles; galleg: République des Seychelles; kreoleg: Repiblik Sesel), a zo un enezeg hag ur riez eus Afrika. 115 enezenn bennak a ya d'ober an enezeg lec'hiet er Meurvor Indez, 1 500 km er-maez da aodoù reter Afrika. Victoria eo ar gêr-benn. Dont a ra an anv eus hini Jean Moreau de Séchelles a oa Ministr an Arc'hant gant Loeiz XV, roue Bro-C'hall, en XVIIIvet kantved.\n115 enezenn hag enezennig bennak a ya d'ober an enezeg. En o zouez ez eus 33 anezho hag a zo annezet. Inizi greunit ha koural int.\nInizi an diabarzh greunitek\nMahé (142 km²), enni emañ ar gêr-benn Victoria,\nInizi an diabarzh kouralek, 90 km en norzh, a ya d'ober ar peurrest eus an “inizi diabarzh”:\nBird, enez an evned,\nAn Inizi diavaez a zo inizi kouralek\nÎle Platte (Île Platte ha Coëtivy a ya d'ober "Gronnad kouralek ar su")\nAdtapet diwar « https://br.wikipedia.org/w/index.php?title=Sechelez&oldid=1888017 »\nKemmoù diwezhañ degaset d'ar bajenn-mañ d'an 14 Du 2020, da 17:34.


Pignenn (yezhoniezh) - Wikipedia\nEr yezhoniezh e vez implijet an termen pignenn (saoz.: upstep) war dachenn ar fonetik hag ar fonologiezh evit komz eus ar fed ma'c'h a war gresk live an donenn a silabenn da silabenn pe a c'her da c'her en ur yezh ganti tonennoù.\nTalvezout a ra da fonem e yezhoù 'zo, kalz raloc'h evit an diskennenn avat.\nGant al lizherenneg fonetikel etrebroadel e vez merket ar bignenn gant ur birig ↑. A-wezhoù, evit abegoù teknikel, e implijer an arouezenn ¡ e lec'h ar birig, d.s.:\nhaousaeg: [túrán↑tʃí nè] ("saozneg eo")\nDaoust ha ma c'hell seblantout bezañ heñvel outañ ec'h eo disheñvel ar bignenn, o tennañ war-eeun d'ar yezhoù enne tonennoù nemetken, diouzh ar fed m'ac'h a mont war uhelaat lusk ur frazenn en ur yezh hep tonenn ebet.\nE haousaeg, da skouer, e kaver pignennoù tonennel rik hag ivez kemmoù lusk.\nAdtapet diwar « https://br.wikipedia.org/w/index.php?title=Pignenn_(yezhoniezh)&oldid=1522934 »\nKemmoù diwezhañ degaset d'ar bajenn-mañ d'an 7 Eos 2013, da 23:22.


Pajenn:Morvan - Buez ar Zent, 1894.djvu/701 - Wikimammenn\nPajenn:Morvan - Buez ar Zent, 1894.djvu/701\n12 a Here\nManukchi en doa eur verc’h hag a dremene he holl amzer enn he c’hambr o pedi hag o lenn levriou devot. Eunn devez, Felis a lavaraz d’ann dimezell-ze : « — Na c’houi zo euruz abalamour ma c’houzoc’h lenn ! Evidon-me ne c’houzounn ket siouaz ! hag evelato em euz c’hoant d’en em denna enn eunn ermitach bennag evit ober pinijenn epad ann nemorant euz va buez. » « — Pinijenn aoualc’h a rit er stad m’emaoc’h, » eme ann dimezell.\n« — Guir eo, eme ann darbarer, kalz poan am euz ; mes muioc’h a garfenn da gaout c’hoaz. » « — Mad, eme ann dimezell, mar fell d’ehoc’h kuitaat ar bed, perak ne c’houlennit ket beza resevet enn eur gouent bennag ? Er c’heariou divar dro ama ez euz meura gouent euz a Urs sant Fransez ; evelse, e Tolentino ez euz unan: it di da velet. »\nFelis a zentaz hag a ieaz da Dolentino ; mes superior ar gouent a lavaraz d’ezhan e raje guelloc’h o chom er gear da zikour he vamm p’e guir houma a ioa paour. Pa zistroaz ac’hano da vourg Loro, e klevaz a bep seurt rebechou gant he vreur, ha bez’en devoue zoken eur zaead vazadou.\nMes ne fallgalounaz ket evit kement-se, ha d’ann oad a drivac’h vloaz e oue resevet erfin e kouent Iesi. Oh ! na kaera deiz a oue evithan ann devez ma viskaz sae ar venac’h euz a Urs sant Fransez ! He ene a oue beuzet enn eur mor a joa, ha neuze ive oue roet d’ezhan ann hano a Zeraphin.\nEvit guir, beva a eure er gouent kentoc’h egiz eur seraphin eged egiz eunn den. Bez’e oue evit ann holl eur skouer a bep seurt vertuziou, ha dreist peb tra eur skouer a binijenn, a humilite, a basianted hag a zevosion. Doue, dioc’h he gostez, a gargaz he zervicher a c’hrasou dispar. Evelse, ouspen m’en doa ann donezoun a viraklou, ar Zant a c’helle c’hoaz lenn ar pez a ioa muia kuzet e goeled ar galoun, ha rei da anaout ar pez a dlie erruout enn amzer da zont.\nO veza kouezet klanv, e c’houlennaz dioc’htu he zakramanchou diveza, petra bennag n’oa doare ebed e vije ar\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/701&oldid=137937 »